qundao/data-zh-poetry huggingface dataset:
咏志二十首·其十七
作者：黄佐
朝代：明

猗兰生深谷，脉脉含芳馨。焉知涂上士，木槿同朝荣。达人贵渊潜，岂用誇誉名。中山有奇鸟，啾然凤皇鸣。商风一夕至，毛羽空凋零。
咏志二十首·其十三
作者：黄佐
朝代：明

荧荧陌上花，濛濛丘中麻。累累王侯冢，望望令人嗟。六龙运元化，千古成尘沙。吾闻浮丘公，驾鸿淩紫霞。呼吸日月景，求用思无邪。贵富岂必终，不见青陵瓜。
咏志二十首·其十九
作者：黄佐
朝代：明

于嗟稷下士，驰声仁义场。危冠切浮云，宽博为衣裳。进退协矩度，调颜逾圭璋。冲澹焉足保，利达乃其常。岂若事畋猎，鸣镝驰高冈。割解醉言归，百里无豺狼。
咏志二十首·其十二
作者：黄佐
朝代：明

崦嵫回羲轮，丹渊出明月。天地为炉鏊，膏火相煎灭。贤圣皆糟秕，兰玉岂芳洁。咏彼苏门歌，抚运惭薄劣。
咏志二十首·其十五
作者：黄佐
朝代：明

轻车驾羸马，悠悠遵逵路。东指泰山岑，苍然翳云雾。愧无鲁阳力，何由照诚素。徘徊彭城下，闻有桓魋墓。朽骨灰已久，石椁安能固。但见榛莽间，纵横走狐兔。
咏志二十首·其十八
作者：黄佐
朝代：明

阴阳迭升降，宇宙安所终。谁从广成子，超然入无穷。南山倚招摇，于焉息微躬。白䓘释我劳，中谷挹条风。南禺有鹓雏，愿言种梧桐。岂知八桂树，乃在番隅东。
咏志二十首·其十六
作者：黄佐
朝代：明

巍巍祝融峰，南临沅湘水。弭节登其巅，天下犹敝屣。仙者三五人，相招饮琼醴。羽驾倏不见，丹书谁为启。北归邯郸道，浮荣何足睨。
咏志二十首·其十四
作者：黄佐
朝代：明

凛凛风霜厉，乔松有贞性。物情无定端，巧言动人听。掇蜂伤吉甫，拾煤眩孔圣。隔垣闻斗声，曲直谁能竟。
咏志二十首·其四
作者：黄佐
朝代：明

太仪运天地，日月相沉浮。瀛海扬其波，巨鳌奠神州。真宰每如兹，逝者何时休。姬公避管蔡，仲尼涕衰周。从事不及时，毫末成山丘。鸡鸣盥漱初，营营何所求。
咏灯花次余仲栗韵
作者：黄佐
朝代：明

天涯芳草翠连空，惟有寒灯相对红。金粟光芒如向月，银缸开谢肯随风。赤城霞起明窗里，太乙星移绛帐中。忽忆炬莲随佩马，十年恩宠向谁浓。
咏玄芝
作者：黄佐
朝代：明

毓华林上浮紫清，弥罗梵气化兆形。幽寥无中发玄英，结为灵芝干景生。金符羽宫飙璨停，天一元根秀黄庭。三合并出郁墨茎，玉琳云盖连蜷成。大如斗盂元如瑛，恍然九户郎高琼。月蝫夜伏星榆明，濯以渌川流泓澄。上极璿曜下八瀛，逸房宝气日芳馨。乃知玄精育九灵，北元冥化函朱晶。坎离飞爽隮玉京，桃康守卫保帝荣。完而藏之昭国祯，十通妙行千椿龄。
咏竹分得临字
作者：黄佐
朝代：明

忆昔葛陂之龙匿山阴，朅来珠海为瑶林。我知神物固莫测，尔与天地皆无心。淩冬载酒为尔来登临，击节浩歌怀古今。渭川长竿在何处，淇园万矢空销沉。王侯事业龌龊犹蹄涔，况乃奔走随朝簪。尔虽无言洞我臆，琅然答以清泠音。须臾万壑缥缈皆龙吟，耳热谓是羲皇琴。翠光零乱日挂树，清影娜袅天横参。是时鹤台仙客同高寻，琼杯绮席依萧森。尊前对此万苍玉，床头何惜千黄金。紫箫吹凤直上层碧岑，俯视淑气闻疏砧。天寒袖薄暮相倚，山川黄落那能禁。嗟尔磊落不受烟霜侵，岁晚相看同素襟。他年傥逐风雷去，万里沧溟空自深。
咏竹分得临字
作者：黄佐
朝代：明

江南摇落气萧森，爱尔修篁自作林。清籁在天闻日夜，翠云随地变晴阴。秦楼凤下湘山远，羌塞龙吟渭水深。何似习池通蒋径，秖应风雨亦登临。
咏耳目齿三首次顾东桥韵
作者：黄佐
朝代：明

何事生毫忽在兹，逢人多笑却成痴。歌传白雪辞师旷，听入高山让子期。日暖不闻莺睍睆，风鸣惟觉叶低垂。而今我幸聪犹在，国事边声总要知。长留双睫待韶华，学易行年已渐加。窗里自分淮海岫，雾中谁看蒋陵花。图传九局寻犹见，树带千崖望却遮。更把五弦挥一曲，飞鸿南去是天涯。相看黄发齿犹儿，化石神丹信有之。何处瓠犀徒自美，相依车辅预防危。东方编贝惟求粟，孙楚临流只自颐。若遇侯鲭同大嚼，年来休讶我迟迟。
咏耳目齿三首次顾东桥韵·其一
作者：黄佐
朝代：明

何事生毫忽在兹，逢人多笑却成痴。歌传白雪辞师旷，听入高山让子期。日暖不闻莺睍睆，风鸣惟觉叶低垂。而今我幸聪犹在，国事边声总要知。
咏耳目齿三首次顾东桥韵·其三
作者：黄佐
朝代：明

相看黄发齿犹儿，化石神丹信有之。何处瓠犀徒自美，相依车辅预防危。东方编贝惟求粟，孙楚临流只自颐。若遇侯鲭同大嚼，年来休讶我迟迟。
咏耳目齿三首次顾东桥韵·其二
作者：黄佐
朝代：明

长留双睫待韶华，学易行年已渐加。窗里自分淮海岫，雾中谁看蒋陵花。图传九局寻犹见，树带千崖望却遮。更把五弦挥一曲，飞鸿南去是天涯。
哀竻园亡弟傅保及开儿玄儿瘗处
作者：黄佐
朝代：明

琼楼十二秋无声，庞眉书客乘云軿。佩环窅窅不知处，碧鸡啼烟素蟾语。人间泪作荆花雨，绷雏伊啮夜台旅。白杨酸风吹草花，锦囊馀春散寰宇。
哭崔南甫二首
作者：黄佐
朝代：明

执业越三载，盖棺悲仲春。岂知吾未老，空恸尔为人。亭伯夙工赋，原思甘食贫。慰亲能不死，天与玉麒麟。芹泮始于迈，舞雩频咏归。倚筠瞻寿阁，纫穗扫慈帏。水自三山逝，云依双鹤飞。夜台终宿草，知尔恋春晖。
哭崔南甫二首·其一
作者：黄佐
朝代：明

执业越三载，盖棺悲仲春。岂知吾未老，空恸尔为人。亭伯夙工赋，原思甘食贫。慰亲能不死，天与玉麒麟。
哭崔南甫二首·其二
作者：黄佐
朝代：明

芹泮始于迈，舞雩频咏归。倚筠瞻寿阁，纫穗扫慈帏。水自三山逝，云依双鹤飞。夜台终宿草，知尔恋春晖。
哭崔南甫二首·其二
作者：黄佐
朝代：明
体裁：五言律诗

芹泮始于迈，舞雩频咏归。倚筠瞻寿阁，纫繐扫慈帏。水自三山逝，云依双鹤飞。夜台终宿草，知尔恋春晖。
喜晴四首
作者：黄佐
朝代：明

解缨息尘驾，复此园田居。昊穹靳白日，后土成沮洳。今晨雨初霁，良怀浩然舒。玄蝉鸣灌木，高鸿淩太虚。飘风卷蓬藋，奇岑映吾庐。挥杯适真性，行歌随所如。离离原上苗，混混随流波。久无持禄资，所望良已多。农人速吾驾，及此风日和。南畴理荒秽，劳者相与歌。间关林中鸟，窈窕陌上华。生态足娱悦，岂惮重荷锄。散步衡茅下，万木环芳洲。白鹭矫其羽，清飙送回流。云何雨无正，雅违林与丘。肃肃天界澄，泱泱川潢收。庶物露其生，景风亦和柔。及辰盍朋好，浊醪相劝酬。清言闲长谣，冥会臻神幽。巍巍紫芝翁，千载相为谋。缅彼商山时，为乐有此不。委形宇宙内，纵浪将焉求。端居抚灵化，流幻成阴晴。晨鸡奏天色，起觉衾绸轻。籓篱未云树，溪壑浩已盈。抱独有馀豫，焉知世上情。邂逅适所愿，丹葵耀其英。摇摇庭绿中，有鸟时一鸣。物色每如此，聊以观我生。
喜晴四首·其一
作者：黄佐
朝代：明

解缨息尘驾，复此园田居。昊穹靳白日，后土成沮洳。今晨雨初霁，良怀浩然舒。玄蝉鸣灌木，高鸿淩太虚。飘风卷蓬藋，奇岑映吾庐。挥杯适真性，行歌随所如。
喜晴四首·其三
作者：黄佐
朝代：明

散步衡茅下，万木环芳洲。白鹭矫其羽，清飙送回流。云何雨无正，雅违林与丘。肃肃天界澄，泱泱川潢收。庶物露其生，景风亦和柔。及辰盍朋好，浊醪相劝酬。清言闲长谣，冥会臻神幽。巍巍紫芝翁，千载相为谋。缅彼商山时，为乐有此不。委形宇宙内，纵浪将焉求。
喜晴四首·其二
作者：黄佐
朝代：明

离离原上苗，混混随流波。久无持禄资，所望良已多。农人速吾驾，及此风日和。南畴理荒秽，劳者相与歌。间关林中鸟，窈窕陌上华。生态足娱悦，岂惮重荷锄。
喜晴四首·其四
作者：黄佐
朝代：明

端居抚灵化，流幻成阴晴。晨鸡奏天色，起觉衾绸轻。籓篱未云树，溪壑浩已盈。抱独有馀豫，焉知世上情。邂逅适所愿，丹葵耀其英。摇摇庭绿中，有鸟时一鸣。物色每如此，聊以观我生。
喜雨次陈茶山韵二首
作者：黄佐
朝代：明

献岁初逢雨，随车且泽民。小楼听到晓，幽谷见回春。燕雀依巢静，鱼龙出浪频。沧洲理烟艇，蓑笠定随人。吾爱茶山子，吴讴播粤民。檐声才入夜，野色尽成春。水渐浮舟阔，花堪对酒频。向来雩祷切，天果不遗人。
喜雨次陈茶山韵二首·其一
作者：黄佐
朝代：明

献岁初逢雨，随车且泽民。小楼听到晓，幽谷见回春。燕雀依巢静，鱼龙出浪频。沧洲理烟艇，蓑笠定随人。
喜雨次陈茶山韵二首·其二
作者：黄佐
朝代：明

吾爱茶山子，吴讴播粤民。檐声才入夜，野色尽成春。水渐浮舟阔，花堪对酒频。向来雩祷切，天果不遗人。
嘉会楼二首
作者：黄佐
朝代：明

嘉会楼前谁主宾，老树挟风鸣向人。坐槎仙客不可见，江水滔滔劳问津。江沙白白枫叶红，鳜鱼拨剌波摇空。相逢渔父不相识，醉舞藤蓑明月中。
嘉会楼二首·其一
作者：黄佐
朝代：明

嘉会楼前谁主宾，老树挟风鸣向人。坐槎仙客不可见，江水滔滔劳问津。
嘉会楼二首·其二
作者：黄佐
朝代：明

江沙白白枫叶红，鳜鱼拨剌波摇空。相逢渔父不相识，醉舞藤蓑明月中。
嘉靖丙戌元宵燕集分得银字赋二十韵
作者：黄佐
朝代：明

帝城三五夕，明月丽芳春。玉宇澄晖早，金枢泛滟新。香车腾桂苑，缇骑出枫宸。陆海鱼龙混，天关虎豹驯。烟花连凤野，箫鼓动鸿钧。乐事还同众，清光故可人。弄芳珠作佩，步玉锦为茵。宝炬交蟾影，琼奁并兔轮。风回歌舞地，香拂绮罗尘。鳌彩浮燕树，星球射汉津。惰随虬箭晓，兴与鹤觞亲。对此开文会，因之仰德邻。摽缨三益至，挥翰四筵陈。淑气回彤琯，清歌尽白蘋。音徽嗟尔阔，契合道吾真。凫藻人争羡，骊珠世共珍。花边青玉案，柳外紫纶巾。云户低圆壁，虹桥掩寸银。赤霄繁健翮，沧海足潜鳞。共沐恩波洽，追欢莫厌频。
嘉靖丙戌郊祀庆成侍宴有述八十韵
作者：黄佐
朝代：明

五载精禋日，三灵锡羡时。东皇初出震，北斗正临箕。煦妪函元气，絪缊运太仪。奉常稽令甲，宗伯阐宏规。扈阁人文焕，容台礼数知。馨香非黍稷，茧栗实牷牺。象性陶匏具，依神藁秸为。泽宫尝选士，祢庙夙谋龟。斋沐神如在，端凝敬自持。太羹调太鼎，明水办明齐。衣桁回猋桂，盘飧折露葵。阆阆开秘殿，莫莫护飞榱。魄宝崇穹昊，归藏协地祇。百神将受职，二后并开基。作对纷纯黼，升中共泰壝。天门何荡荡，帝绩更熙熙。承宇方寥廓，中坛自峛崺。青葱森玉树，蠖略秀金枝。有瞽皆师旷，无工不巧倕。宿县龙簨作，驭路虎贲驰。万乘鸣銮出，千官委佩随。星辰归剑履，日月下旌旗。鹭鼓雍容伐，鸾箫缥缈吹。孔旌翻格泽，垒叠走魖夔。队拟钩陈列，声逾郁律攠。苍虬衔玉轪，彩凤翳华芝。画戟丛犹植，周庐布似棋。九关严虎豹，七萃奋熊罴。渐觉天威迩，相看日色迟。班行分鹄立，匡卫结鱼丽。驻辇闻王夏，趍庭奏采茨。骏奔咸有恪，麇至总无遗。静揆冥冥景，深存眑眑思。玄圭端极拱，朱火粲星离。凫氏鸣春律，鸡人唱晓曦。象驯环日毂，骥集簇云螭。琮璧交辉映，樵蒸待配藜。仙宫澄碧落，天乐动黄麾。轩冕繁璿藻，垂衣矗玉綦。登高无白雪，疏越有朱丝。衎衎承云舞，皇皇就日姿。空桑依大卷，孤竹倡咸池。肸响知何许，居歆谅在兹。燔柴明远汉，埋瘗及窊坻。遗灺销田烛，浮埃静路岐。天回鱼钥启，雷动鸟旟移。鳌抃连三极，鸿恩遍四夷。飨神兼夏姒，类祀法虞妫。白帝卑秦畤，黄郊陋汉祠。上玄昭降假，下土受蕃□。庆洽需云宴，欢同湛露诗。尧厨传萐脯，镐饮荐嘉脾。百味银罂叠，千牢绮俎披。紫霞浆胜玉，玄圃菜如饴。驾凤花扶扆，骖龙柳拂羁。羽林盈陛盾，绣服耀轩墀。日丽芙蓉阙，风清翡翠帷。辟门来辅弼，通籍引丞疑。雉扇黄金幄，麟轩白玉逵。五侯先在列，百辟各攸司。御气通瑶席，宫花散彩枝。鹓行沾圣渥，虎拜感皇私。枫陛宣酬劝，兰觞示惠慈。铿金尊帝德，销玉合坤维。晨露翻柔瑟，钧天起朔鞞。华冠重岌嶪，锦臂烂葳蕤。虹辫天魔发，蛾扬玉女眉。都卢方矍铄，曼衍复躨跜。海宇歌仁洽，鞮鞻舞德绥。八珍仍络绎，九籥讵参差。谛听金陵曲，元非璧月词。皇天曾燕及，谟烈有鸿垂。莫以龙颜喜，浑忘虎尾危。本朝真舜禹，吾道在皋伊。礼竣荣簪绂，心铭建鼎彝。联镳归月夕，奋翼赴风期。周雅祈天保，虞谟警日孜。鸾情驰禁籞，凤想入罘罳。喜色融山野，荣光澹海涯。摛毫颂玄化，万物已华滋。
四贤祠释菜后雨霁作
作者：黄佐
朝代：明

短羽投翳荟，促鳞泳汀涔。额额各栖息，喧卑非所钦。浩浩朱明天，空洞函飞沉。元公咏真意，鹤鸣振皋音。罗子坐钓鳌，龙光耀江浔。绯鱼岂足系，靡俗何由侵。李陈辙迹远，冥漠交神襟。浮游构崇棁，俎豆临岖嵚。雨歇增波澜，孤青出遥林。厉急复陵缅，采芳自清深。藻蘋一以荐，风生丛灌吟。迟旭粲霞绮，层崖散岚阴。倏尔翔寥廓，安排竟无心。
夏夜对月用张曲江韵四首 其一 十五夜
作者：黄佐
朝代：明

寂寞朱明夜，团圆皓月时。谁云千里隔，自咏九龄诗。影带河山迥，光含雾露滋。本来长皓皓，不为夏云移。
夏夜对月用张曲江韵四首 其三 十七夜
作者：黄佐
朝代：明

众鸟初栖树，明蟾复吐时。盈亏无二色，倡和有三诗。历历白榆动，漙漙苍藓滋。纳凉看不厌，但觉漏频移。
夏夜对月用张曲江韵四首 其二 十六夜
作者：黄佐
朝代：明

重午兼旬后，冰轮欲侧时。兔犹随我席，娥似听人诗。只愿金波满，长欣玉露滋。广寒如许大，偏在小堂移。
夏夜对月用张曲江韵四首 其四 十八夜
作者：黄佐
朝代：明

顾兔仍辉夜，舒凫正熟时。捲帘还对酒，入户更寻诗。窟桂和云满，庭兰挹露滋。漫同河朔赏，休使物华移。
夏夜对月用张曲江韵四首·十五夜
作者：黄佐
朝代：明

寂寞朱明夜，团圆皓月时。谁云千里隔，自咏九龄诗。影带河山迥，光含雾露滋。本来长皓皓，不为夏云移。重午兼旬后，冰轮欲侧时。兔犹随我席，娥似听人诗。只愿金波满，长欣玉露滋。广寒如许大，偏在小堂移。众鸟初栖树，明蟾复吐时。盈亏无二色，倡和有三诗。历历白榆动，漙漙苍藓滋。纳凉看不厌，但觉漏频移。顾兔仍辉夜，舒凫正熟时。捲帘还对酒，入户更寻诗。窟桂和云满，庭兰挹露滋。漫同河朔赏，休使物华移。
夏日方氏园池小集分韵得狂字
作者：黄佐
朝代：明

宝月团团山雾黄，薰风拂拂水烟苍。尊前白纻翻新调，槛外红蕖妒艳妆。柳榭拂云来鹳鹤，兰桡冲雨散鸳鸯。习池金谷风流在，谁道江湖放酒狂。
夏日游何氏园
作者：黄佐
朝代：明

漠漠朱光接翠寒，萧萧林樾隐风湍。浣花暂尔栖疏放，古柏终当宿凤鸾。遂有卧龙清洛水，还从飞雁望长安。种榆袅袅成何事，心折云边金露盘。
夏日詹中丞邀游南池适平寇捷至次少陵
作者：黄佐
朝代：明

杜老经游处，观澜泛画船。早荷堪宿鹭，夏木未闻蝉。尊俎清东土，铙歌彻北天。醉归风籁起，凉思欲披毡。沟洫通新径，沙棠易旧船。啭枝惟有鸟，抱叶道无蝉。日丽青徐地，云开海岱天。晚来风絮静，回首白铺毡。
夏至斋居
作者：黄佐
朝代：明
体裁：诗

桥门日日听鸣驺，长夏斋居亦似秋。雨歇风篁依砌舞，夜凉云汉入窗流。咸英乐自周家变，江海心从魏阙游。隐几梦回天咫尺，六龙飞处是方丘。
大兴隆寺小集赠别卢侍御尧文分韵得冕字
作者：黄佐
朝代：明

孤飞思比翼，独行愿同辈。自我违良友，契阔情不浅。京洛期合并，江淮怅悠缅。今夕乃何夕，及此会轩冕。宝瑟延素月，金罍耀芳宴。问子何所为，令猷日光阐。乘骢训青衾，雕龙理黄卷。譬彼荆山璞，追琢尽成瑑。采萧固三秋，艺兰亦九畹。洋洋清商阕，宛宛车轮转。脉脉衔离忧，恻恻增婉娈。潞渚肃清涨，秣陵望丹巘。自非南流景，何繇知近远。瑶华迟尔音，琼树跂余蹇。千里通精诚，愿言各敦勉。
大忠祠
作者：黄佐
朝代：明

谁扶黄屋此长征，夷夏分明万古情。百粤波涛非帝宅，两厓风雨是天声。气吞蛇豕频挥剑，力尽驰驱尚请缨。再拜高祠回首地，满山松桂月微明。
大藤峡徭老
作者：黄佐
朝代：明

大藤勋业使人疑，今日褰帷始见之。每忆韩公成感叹，且令徭老望威仪。江山道梗空千里，兵甲屯云又一时。闻道招安成妙算，从前真觉费王师。
天开图画亭
作者：黄佐
朝代：明

突兀茅斋跨石台，玉杯瑶席倚云开。天边湘色褰帷入，地底漓江逐马来。北极自勤瞻阙梦，西山谁有济时才。侧身天地酣歌里，鸿雁冥冥首重回。
天津雨中即事
作者：黄佐
朝代：明

幕府开三卫，粮漕集万艘。人皆甘海错，吾且醉村醪。潮落洲随出，烟深岸却高。冲泥走风雨，端坐看儿曹。
奉使鼓吹曲四首 其三 燕山曲
作者：黄佐
朝代：明
体裁：乐府曲辞

彼崇崇者燕山，北俯碣石祁连。胡骑啾啾沸天，摧坚仗此佶闲，翩翩霞布星躔。冀产俶傥权奇，军�逸迅雄姿。忘筌引镜黄骊，膺帝命主治之。濯龙歌万福徕，东方之日照坰。服皂螭翥鸿惊，蹀足徒睎朔旌。西驰瑶水冥冥，寤摽仰惟圣明。
奉使鼓吹曲四首 其二 汴梁曲
作者：黄佐
朝代：明

伊洛亘衿卫，沃野开豫疆。分茅席英彦，信多筹策良。抚翼希天池，抗志咏甘棠。控绁兰皋侧，弭盖椒丘阳。夙夜无茕嫠，闾阎交相庆。输国有程度，启处安可遑。露冕入燕冀，飞鹢浮河漳。扶宫罗绣户，京室何煌煌。引领三叹息，牵牛空服箱。
奉使鼓吹曲四首 其四 昆明曲
作者：黄佐
朝代：明

浩浩昆明池，乃在点苍山阳，旁有罗施故邦。蚁附蝉联，賨僰蛮髳，参错其间。宣父居九夷，道大无不容。白日灼幽崖，穷发渐华风。浇讹反天经，由余谅非戎。髬髵着裲裆，砺刃驰且都。投刃拜中丞，呕吟挟诗书。嫉巫信医，日和以愉。芃芃彼荠麦，秽我兰亩。培灌其勤，荠麦亡嗣有。循圣贤长道，屈此群丑。臣心不负陛下圣，上有仓浪之天，下有孩提黄口。
奉使鼓吹曲四首·关塞曲
作者：黄佐
朝代：明

关塞长，关塞长，引弓鸣镝秋草黄。临交河，望金微，风吹沙作浮云飞。诏期门，驰羽书，韦韝索辫辞穹庐。惟职方，贯利同，輶轩駊騀川原中。抚长剑，行路难，有何者鸟菀于弁。搏雕虎，接飞猱，登顿濡迹安足劳。徵九赋，赉三军，䯀骢父马徕如云。建华眊，遏奔鲸，奏铙旋镯邦国宁。伊洛亘衿卫，沃野开豫疆。分茅席英彦，信多筹策良。抚翼希天池，抗志咏甘棠。控绁兰皋侧，弭盖椒丘阳。夙夜无茕嫠，闾阎交相庆。输国有程度，启处安可遑。露冕入燕冀，飞鹢浮河漳。扶宫罗绣户，京室何煌煌。引领三叹息，牵牛空服箱。彼崇崇者燕山，北俯碣石祁连。胡骑啾啾沸天，摧坚仗此佶闲，翩翩霞布星躔。冀产俶傥权奇，军？逸迅雄姿。忘筌引镜黄骊，膺帝命主治之。濯龙歌万福徕，东方之日照坰。服皂螭翥鸿惊，蹀足徒睎朔旌。西驰瑶水冥冥，寤摽仰惟圣明。浩浩昆明池，乃在点苍山阳，旁有罗施故邦。蚁附蝉联，賨僰蛮髳，参错其间。宣父居九夷，道大无不容。白日灼幽崖，穷发渐华风。浇讹反天经，由余谅非戎。髬髵着裲裆，砺刃驰且都。投刃拜中丞，呕吟挟诗书。嫉巫信医，日和以愉。芃芃彼荠麦，秽我兰亩。培灌其勤，荠麦亡嗣有。循圣贤长道，屈此群丑。臣心不负陛下圣，上有仓浪之天，下有孩提黄口。
奉诏抡材遇微雨有感
作者：黄佐
朝代：明

青冥华盖接金台，喜听纶音扈阁开。天外骥群来万里，日中鹑羽度三台。扶抟细逐南薰起，优渥潜从北极来。采菲岂堪承圣泽，挥毫惟愿颂昭回。
奉谂养斋再用前韵
作者：黄佐
朝代：明

江湖同病羡君强，霄汉何由并尔翔。方茂云深归梦杳，粤台花近客心伤。青春已共蛙声老，白日潜随燕羽长。东阁捲帘诗景里，挥毫应续艾如张。
嬉春曲四首
作者：黄佐
朝代：明

油壁香车嘶紫骝，春城何处好嬉游。鳌灯海上连三岛，凤吹风前度五侯。碧雾初生花作阵，彤云不动月垂钩。采芳恰到沉珠浦，解佩俄逢拾翠洲。洲边新水到渔矶，路上轻风扬酒旗。短短荷根难结藕，青青柳色易成丝。鹍弦鹤笛遥相和，银烛金尊晚并移。低唱竹枝云雾里，免教明月妒娥眉。钧天清梦隔瑶京，笑逐江湖酒伴行。芳草桁头看宝炬，白莲池畔听银筝。花园柳巷浑无赖，紫燕黄蜂各有情。谁向缁尘窥艳色，不知朱户锁倾城。天边璧月悬清光，照见陌头游冶郎。缥玉香浓酌鹦鹉，郁金样窄裁鸳鸯。零露团团湿蔓草，谷风习习吹柔桑。临岐相见瞥然去，一夜心随云汉长。
嬉春曲四首·其一
作者：黄佐
朝代：明

油壁香车嘶紫骝，春城何处好嬉游。鳌灯海上连三岛，凤吹风前度五侯。碧雾初生花作阵，彤云不动月垂钩。采芳恰到沉珠浦，解佩俄逢拾翠洲。
嬉春曲四首·其三
作者：黄佐
朝代：明

钧天清梦隔瑶京，笑逐江湖酒伴行。芳草桁头看宝炬，白莲池畔听银筝。花园柳巷浑无赖，紫燕黄蜂各有情。谁向缁尘窥艳色，不知朱户锁倾城。
嬉春曲四首·其二
作者：黄佐
朝代：明

洲边新水到渔矶，路上轻风扬酒旗。短短荷根难结藕，青青柳色易成丝。鹍弦鹤笛遥相和，银烛金尊晚并移。低唱竹枝云雾里，免教明月妒娥眉。
嬉春曲四首·其四
作者：黄佐
朝代：明

天边璧月悬清光，照见陌头游冶郎。缥玉香浓酌鹦鹉，郁金样窄裁鸳鸯。零露团团湿蔓草，谷风习习吹柔桑。临岐相见瞥然去，一夜心随云汉长。
子夜四时歌八首
作者：黄佐
朝代：明

采桑南陌去，共欢桑下嬉。归来理机素，成匹待何时。黄鸟双双飞，园林春意早。欢爱绯桃花，侬爱菤葹草。团团合欢扇，摇动生薰风。辗转罗帏里，时复障颜容。乘凉登水榭，见那采莲船。石阙映芙蓉，含悲谁复怜。猛风吹梧桐，玉露坠金井。蹋歌人不闻，明月照双影。门前霜枫树，洒泪积成许。蛛网罥黄蘖，腹中苦思汝。白雪满庭户，朱火耀窗牖。清歌侑兰觞，郎笑揽侬手。枯木噪寒雀，开门欢正来。炭炉火未冷，思心欲成灰。
子夜四时歌八首·其一
作者：黄佐
朝代：明

采桑南陌去，共欢桑下嬉。归来理机素，成匹待何时。
子夜四时歌八首·其七
作者：黄佐
朝代：明

白雪满庭户，朱火耀窗牖。清歌侑兰觞，郎笑揽侬手。
子夜四时歌八首·其三
作者：黄佐
朝代：明

团团合欢扇，摇动生薰风。辗转罗帏里，时复障颜容。
子夜四时歌八首·其二
作者：黄佐
朝代：明

黄鸟双双飞，园林春意早。欢爱绯桃花，侬爱菤葹草。
子夜四时歌八首·其五
作者：黄佐
朝代：明

猛风吹梧桐，玉露坠金井。蹋歌人不闻，明月照双影。
子夜四时歌八首·其八
作者：黄佐
朝代：明

枯木噪寒雀，开门欢正来。炭炉火未冷，思心欲成灰。
子夜四时歌八首·其六
作者：黄佐
朝代：明

门前霜枫树，洒泪积成许。蛛网罥黄蘖，腹中苦思汝。
子夜四时歌八首·其四
作者：黄佐
朝代：明

乘凉登水榭，见那采莲船。石阙映芙蓉，含悲谁复怜。
子陵钓台次马宪副韵
作者：黄佐
朝代：明

文叔资为理，狂奴岂不胜。高风鲁国钓，斜日汉家陵。鼎足归侯霸，糟糠愧宋弘。羊裘见几去，龙德至今称。
孝烈祠乐章二首·其二
作者：黄佐
朝代：明

濮山㟪崔兮濮水漻泬，高贤愉愉兮繄孝而烈穆。并骋兮槃桓，揽桑梓兮涕潺湲。象舆轙兮憺容与，灵临飨兮福我士女。矫扬光兮宴娭，永山侧兮云施。般姚姚兮裔裔，灵何为兮汪然逝。褰雾縠兮窅冥冥，山水夕兮含清。春有兰兮秋有菊，结无极兮芳馨。
孟冬亲享礼成有述
作者：黄佐
朝代：明
体裁：四言诗

天眷有明，全付寰宇。苍精洞照，黄垆孔膴。三极荐馨，百祇协矩。列圣受之，灵承于旅。御历执符，率循伦序。皇帝睿圣，克配舜禹。河澄献瑞，虹流烛渚。龙飞虎变，奋迹南楚。躬发人文，志蕴神武。亲以孝崇，民以仁煦。望日就云，有睎匪�。绍我毅皇，光于烈祖。敷天之下，欢讴忭舞。庆宵葱茜，宸景晰旿。更化图新，主敬作所。休否成泰，亨屯干蛊。如彼巨室，饬厥藻斧。如彼天道，以凉我暑。皇帝笃友，室家哀素。遗大投艰，创深痛钜。康陵告竣，乃正当宁。乃于孟冬，乃卜乃簿。乃谋乃惟，乃集有瞽。乃陈广乐，享七庙主。虡业崇牙，乃县乃树。箾筦琴瑟，应田柷敔。钦钦维庸，逢逢维鼓。作麟仪凤，吼鲸动虡。镗鎝铿訇，匪淫匪怒。佾舞洋洋，拜伏昂俯。既备既调，既优既拊。大乐展奏，既协雅部。皇帝乃驾，斋宫往吾。周庐星列，阁道宵抒。中貂肃队，金吾设卤。千官景从，接圭联组。龙旗云丽，凤盖霞举。和鸾韵风，旭旭许许。亦既戒止，殚我丹腑。维精维诚，神若可睹。赫赫肸蚃，恍恍笑语。左右赞相，将事黎暏。揭虔妥灵，孰敢有侮。奉璋具鬯，濯鼎及卣。亦有藉茅，大羹玄酒。有粱有秬，有稷有黍。陈彼巨豆，大房鸿俎。腒䐹醢酖，脾臄及鯆。䨲鹿维炙，载有鲜羽。皇帝乃奠，盘辟拜頫。有祝伊弁，稽首覼謱。会精思成，灌我清醑。神其来止，歆我簋簠。陟降左右，昭穆萃聚。神其归止，祥飙灵雨。云舆纾徐，星骥容与。光景缤纷，绛霄翔栩。皇帝孝谨，拜受神胙。神锡皇帝，千祥百嘏。室家之壸，眉寿黄耇。执冒端委，作民父母。于万斯年，永有中土。神锡皇帝，股肱心膂。翼以皋夔，从以周吕。纳谋和衷，同德夹辅。于万斯年，匹休扶珇。神锡皇帝，丰年亡窭。懞懞瑞麦，与与祥稆。陈红相因，充满仓庾。于万斯年，下民奠处。神锡皇帝，聪明中度。天临海镜，贤登佞去。消彼獝狘，凿齿猰貐。于万斯年，无有喔咻。神锡皇帝，福女毋拒。于万斯年，永其福女。皇帝孝谨，拜受神祚。怀福载归，詹恋堂庑。采齐奏节，言旋禁籞。出御端门，赐群臣脯。徽仪熙穆，从容燕誉。如天之泽，如露之湑。万国同庆，龙德斯普。于万斯年，孝享受祜。于万斯年，埏垓顺叙。于万斯年，有明之绪。微臣作诗，用继商鲁。
学古三首赠胡承之归关中
作者：黄佐
朝代：明

翩翩双鸣雁，噭噭云中飞。娟娟蛾眉女，劄劄流黄机。弃置不成匹，叹息减容辉。问女何所叹，良人怅有违。万里遥相望，何由接音徽。蕙楼鉴素月，兰镫暧虚帏。身非骖与服，安得同车归。河清尚可俟，会合何可希。临岐奏此曲，泪下谁能挥。巾车返初服，淩晨发京洛。引顾咸阳道，云山互参错。威夷眄三涂，嵚岑辨二岳。草树郁仟仟，沟塍纷漠漠。霞日映宫雉，明灭见城郭。行子归旧疆，园田惧芜落。庄生傲柴栅，台公愿藜藿。已蠲原宪耻，无论启期乐。道因傥来悟，心泯然疑作。达士有遗矩，卷舒在龙蠖。玄冬服纤纩，不若貂襜褕。新知虽云乐，不若故人姝。华轩岂不美，休休惟故居。故居乃何所，乃在秦城隅。山泉环户牖，树木何舒舒。开帘见栖鸟，临渊羡潜鱼。孤菊扬其英，芳草不复除。适意向井臼，陶情在琴书。此生谅已得，不乐将焉如。
学古三首赠胡承之归关中·其一
作者：黄佐
朝代：明

翩翩双鸣雁，噭噭云中飞。娟娟蛾眉女，劄劄流黄机。弃置不成匹，叹息减容辉。问女何所叹，良人怅有违。万里遥相望，何由接音徽。蕙楼鉴素月，兰镫暧虚帏。身非骖与服，安得同车归。河清尚可俟，会合何可希。临岐奏此曲，泪下谁能挥。
学古三首赠胡承之归关中·其三
作者：黄佐
朝代：明

玄冬服纤纩，不若貂襜褕。新知虽云乐，不若故人姝。华轩岂不美，休休惟故居。故居乃何所，乃在秦城隅。山泉环户牖，树木何舒舒。开帘见栖鸟，临渊羡潜鱼。孤菊扬其英，芳草不复除。适意向井臼，陶情在琴书。此生谅已得，不乐将焉如。
学古三首赠胡承之归关中·其二
作者：黄佐
朝代：明

巾车返初服，淩晨发京洛。引顾咸阳道，云山互参错。威夷眄三涂，嵚岑辨二岳。草树郁仟仟，沟塍纷漠漠。霞日映宫雉，明灭见城郭。行子归旧疆，园田惧芜落。庄生傲柴栅，台公愿藜藿。已蠲原宪耻，无论启期乐。道因傥来悟，心泯然疑作。达士有遗矩，卷舒在龙蠖。
学古为人代赠
作者：黄佐
朝代：明

信誓愿偕老，绮筵当夕张。蕙心美无度，兰灯明洞房。柔情方日洽，健翮俄风翔。金门邈霄汉，玉音限河梁。忧来拊齐瑟，偪侧中自伤。人生有离合，世事安可常。妍华化枯槁，会见熙春阳。
宋行宫
作者：黄佐
朝代：明

沙涌清夜月，曾照宋行宫。未抵黄龙府，空悲白雁风。丹心思蹈海，正气化成虹。若遂厓门愿，吾乡有大忠。
宜阳八景次东溪郑尚书韵八首 其一 黄岑叠翠
作者：黄佐
朝代：明

晓入宜阳见万峰，鸡声人语共疏钟。停车最爱黄山好，滴袖俄惊翠黛浓。陆海鱼龙凭砥柱，青天波浪出芙蓉。淩风欲挟飞仙去，直上蓬莱第一重。
宜阳八景次东溪郑尚书韵八首 其七 榜山晴旭
作者：黄佐
朝代：明

列岫排云切太苍，曲江银榜宛如长。当衙已献千重秀，带日还成五色光。秋净烟霞开锦绣，春深风雨散红香。地灵人杰从来是，满耳蜚声说庙廊。
宜阳八景次东溪郑尚书韵八首 其三 玉溪春涨
作者：黄佐
朝代：明

玉溪流水碧沉沉，巧算还谁测浅深。细雨斜风浑二月，鲸吞鼍作忽千寻。敲诗日忆澄江练，倚仗时闻绿树禽。何事临流歌仰止，三星桥外有遥岑。
宜阳八景次东溪郑尚书韵八首 其二 白水垂虹
作者：黄佐
朝代：明

扣舷何处有渔歌，泉拥西山景最多。云外恍疑垂玉蝀，人间真觉近银河。静涵桂魄天同色，流入桃花锦作波。若到春郊频极目，东风吹润遍嘉禾。
宜阳八景次东溪郑尚书韵八首 其五 蒙洞泉香
作者：黄佐
朝代：明

景星灵洞足探奇，石上浮觞漫尔为。碧落玉书空往梦，葛巾藜杖可芳时。香分下泽烟花绕，暖入东陂雁鹜知。羽客不归瑶草暮，桃源何处问蛾眉。
宜阳八景次东溪郑尚书韵八首 其八 普化晚钟
作者：黄佐
朝代：明

涉水循山问化宫，翠微深处有村舂。僧来且共松间坐，溪午遥闻烟外钟。贝叶昙花空寂寂，琼帘珠栱自重重。旧游回首思长乐，无限诗情到晚浓。
宜阳八景次东溪郑尚书韵八首 其六 良岩龙隐
作者：黄佐
朝代：明

独倚苍岩玩碧澜，共知龙向此中蟠。九天空阔疑雷动，万木萧疏带雨寒。马鬣不教桑楚歉，鸟耘那见稻畦乾。行藏笑与髯翁道，潜跃由来不是难。
宜阳八景次东溪郑尚书韵八首 其四 宝刹云幡
作者：黄佐
朝代：明

碧树苍烟锁绀园，四民曾此礼三尊。岧峣地上开金刹，仿佛云中立翠幡。山色可能随世改，烧痕长是到秋繁。凭高莫漫搜陈迹，时倚衡云望蓟门。
宜阳八景次东溪郑尚书韵八首·黄岑叠翠
作者：黄佐
朝代：明

晓入宜阳见万峰，鸡声人语共疏钟。停车最爱黄山好，滴袖俄惊翠黛浓。陆海鱼龙凭砥柱，青天波浪出芙蓉。淩风欲挟飞仙去，直上蓬莱第一重。扣舷何处有渔歌，泉拥西山景最多。云外恍疑垂玉蝀，人间真觉近银河。静涵桂魄天同色，流入桃花锦作波。若到春郊频极目，东风吹润遍嘉禾。玉溪流水碧沉沉，巧算还谁测浅深。细雨斜风浑二月，鲸吞鼍作忽千寻。敲诗日忆澄江练，倚仗时闻绿树禽。何事临流歌仰止，三星桥外有遥岑。碧树苍烟锁绀园，四民曾此礼三尊。岧峣地上开金刹，仿佛云中立翠幡。山色可能随世改，烧痕长是到秋繁。凭高莫漫搜陈迹，时倚衡云望蓟门。景星灵洞足探奇，石上浮觞漫尔为。碧落玉书空往梦，葛巾藜杖可芳时。香分下泽烟花绕，暖入东陂雁鹜知。羽客不归瑶草暮，桃源何处问蛾眉。独倚苍岩玩碧澜，共知龙向此中蟠。九天空阔疑雷动，万木萧疏带雨寒。马鬣不教桑楚歉，鸟耘那见稻畦乾。行藏笑与髯翁道，潜跃由来不是难。列岫排云切太苍，曲江银榜宛如长。当衙已献千重秀，带日还成五色光。秋净烟霞开锦绣，春深风雨散红香。地灵人杰从来是，满耳蜚声说庙廊。涉水循山问化宫，翠微深处有村舂。僧来且共松间坐，溪午遥闻烟外钟。贝叶昙花空寂寂，琼帘珠栱自重重。旧游回首思长乐，无限诗情到晚浓。
客楼春望徵仲见过有赠
作者：黄佐
朝代：明

楼外河冰春未消，旅魂吟望倦摇摇。骊黄有路开丹峤，孔翠何心恋赤霄。燕市风尘通潞渚，吴门烟月满枫桥。何时坐尔停云馆，幽竹繁花慰寂寥。
宫僚燕集次许松皋冢宰韵四首
作者：黄佐
朝代：明

玉河皓皓树苍苍，歌管催春入燕觞。四海簪缨趋圣主，万年圭鬯属元良。风云灿烂铜扉里，日月光华玉殿傍。留滞周南通籍晚，只将麟趾咏姬昌。桂宫兰殿倚穹苍，绮席淩寒绿满觞。银榜自今晖日月，金台从古重贤良。鸾镳合沓瀛洲里，凤吹飘摇太液傍。既醉不愁归路暝，上台光彩属文昌。宫槐院柳竞寒苍，仙侣开筵荐羽觞。周诵师资曾作圣，桓荣稽古亦称良。榣山睇视西山外，南斗追趋北斗傍。自笑冥鸿随羽翼，即从诒宴颂隆昌。前星炯炯天苍苍，高云斐亹明霞觞。鸿逵岂谓羽仪少，鹤禁正须筹策良。燕京馆阁玉霄上，魏阙衣冠珠斗傍。阳春忽奏郢中调，万岁飞龙应寿昌。
宫僚燕集次许松皋冢宰韵四首·其一
作者：黄佐
朝代：明

玉河皓皓树苍苍，歌管催春入燕觞。四海簪缨趋圣主，万年圭鬯属元良。风云灿烂铜扉里，日月光华玉殿傍。留滞周南通籍晚，只将麟趾咏姬昌。
宫僚燕集次许松皋冢宰韵四首·其三
作者：黄佐
朝代：明

宫槐院柳竞寒苍，仙侣开筵荐羽觞。周诵师资曾作圣，桓荣稽古亦称良。榣山睇视西山外，南斗追趋北斗傍。自笑冥鸿随羽翼，即从诒宴颂隆昌。
宫僚燕集次许松皋冢宰韵四首·其二
作者：黄佐
朝代：明

桂宫兰殿倚穹苍，绮席淩寒绿满觞。银榜自今晖日月，金台从古重贤良。鸾镳合沓瀛洲里，凤吹飘摇太液傍。既醉不愁归路暝，上台光彩属文昌。
宫僚燕集次许松皋冢宰韵四首·其四
作者：黄佐
朝代：明

前星炯炯天苍苍，高云斐亹明霞觞。鸿逵岂谓羽仪少，鹤禁正须筹策良。燕京馆阁玉霄上，魏阙衣冠珠斗傍。阳春忽奏郢中调，万岁飞龙应寿昌。
宫怨
作者：黄佐
朝代：明

上阳宫殿倚云霞，天外时闻度翠华。鱼钥重重锁窗户，夜来春雨到梨花。
宫桑闻北郊亲蚕赋
作者：黄佐
朝代：明

有菀宫桑，遵彼郊场。其叶扬扬，仓庚载鸣。扤扤条肄，乃集乃翔。有菀宫桑，遵彼郊曲。其叶维沃，以筐以簇。以躬杼柚，用成我服。毋曰我私，黼裳卷衣。爰响爰禋，既襄既宜。父母攸诒，云胡勿思。
宫桑闻北郊亲蚕赋·其一
作者：黄佐
朝代：明

有菀宫桑，遵彼郊场。其叶扬扬，仓庚载鸣。扤扤条肄，乃集乃翔。
宫桑闻北郊亲蚕赋·其三
作者：黄佐
朝代：明

毋曰我私，黼裳卷衣。爰响爰禋，既襄既宜。父母攸诒，云胡勿思。
宫桑闻北郊亲蚕赋·其二
作者：黄佐
朝代：明

有菀宫桑，遵彼郊曲。其叶维沃，以筐以簇。以躬杼柚，用成我服。
宿刘谏议蕡祠
作者：黄佐
朝代：明

谏议祠堂在，栖栖托泮林。雨垣春藓合，风柳莫蝉吟。湓浦天何远，沙河水自深。兽炉浮劲气，虬箭递徽音。社稷谁能奠，经纶而独任。毁方难入彀，晞古合投簪。桑海时应变，桃源路可寻。炎荒终弃置，幕府始浮沉。宫府分南北，兴亡共古今。吐言扶白日，回首破层阴。牢落千年梦，凄清此夜心。停镳休远躅，呼酒涤烦襟。宿鸟喧云堞，飞鸿掠月岑。广陵有馀恨，非直雍门琴。
宿灵川寄怀范大参
作者：黄佐
朝代：明

性拙嗟无侣，交深赖有君。襟期珠海月，去住桂山云。黄屋匡扶切，苍生轸念勤。灵川烟雨里，忧乐梦希文。
寄南雄章太守接
作者：黄佐
朝代：明

枫山堂构自天开，清白传芳到岭梅。舄外淩江涵粤浦，衙前关树赴燕台。碧云已共棠阴合，丹壑曾劳驿使来。应有凤书传帝简，双旌从此近三台。
寄怀徐养斋方伯
作者：黄佐
朝代：明

多病朋簪盍，他乡意绪孤。梧江通百粤，桂岭隔三吴。归鸟择云木，游鱼依渚蒲。何时同孺子，高枕著潜夫。
寄易司训体乾
作者：黄佐
朝代：明

北雁飞南天，蒹葭霜月圆。美人千里隔，深夜一灯悬。
寄梁应房
作者：黄佐
朝代：明

去年萧寺忆殷勤，长剑高歌入夜闻。异国风烟能慰我，同年交谊不如君。落霞秋倚新丰树，疋马晴瞻震泽云。南北祇今成怅别，夜来樽酒梦论文。
寄钱太守索竹
作者：黄佐
朝代：明

采药归来即掩关，故人相馈一开颜。已调滫瀡供皤发，更觅琅玕护碧山。
对月二首
作者：黄佐
朝代：明

旅馆维舟后，江天入望时。兔蟾当北斗，乌鹊绕南枝。只恐金波溢，宁教玉漏迟。火云消已尽，真觉近秋期。江月初成镜，山城独倚楼。徘徊如伴客，浩荡更随舟。陌上清光满，尊前烂漫游。岂知离别后，对尔转添愁。
对月二首·其一
作者：黄佐
朝代：明

旅馆维舟后，江天入望时。兔蟾当北斗，乌鹊绕南枝。只恐金波溢，宁教玉漏迟。火云消已尽，真觉近秋期。
对月二首·其二
作者：黄佐
朝代：明

江月初成镜，山城独倚楼。徘徊如伴客，浩荡更随舟。陌上清光满，尊前烂漫游。岂知离别后，对尔转添愁。
寻鹤
作者：黄佐
朝代：明

茶鼎初生一缕烟，叠琴无处觅胎仙。瑶台有路归何日，华表遗踪说往年。玉树风声生蕙帐，霞峰月色映芝田。扁舟更到梅花路，应在罗浮洞里天。
寿孙九峰尚书二首
作者：黄佐
朝代：明

高咏琅函阅海筹，中台元不异丹丘。年年六月蒲麟酒，长对来禽安石榴。锦席湘帘白日长，玉杯称寿未渠央。调弦正奏缁衣曲，无限南风入座凉。
寿孙九峰尚书二首·其一
作者：黄佐
朝代：明

高咏琅函阅海筹，中台元不异丹丘。年年六月蒲麟酒，长对来禽安石榴。
寿孙九峰尚书二首·其二
作者：黄佐
朝代：明

锦席湘帘白日长，玉杯称寿未渠央。调弦正奏缁衣曲，无限南风入座凉。
寿封君王乐葵
作者：黄佐
朝代：明

乌纱白发拜枫宸，酒酌麟蒲岁岁春。秀色满庭倾向日，种葵真似种槐人。
寿封君陶醒斋
作者：黄佐
朝代：明

结宇庐山曲，雅性违嚣尘。默观大化迁，醨俗何由醇。黄虞去我久，糟粕安能神。澹然守吾枢，所味唯道真。阳明一相见，呼作独醒人。图书付儿曹，弦诵何莘莘。卓为柱下史，或充华国宾。泽物固自我，稍与轩冕亲。期颐玩日月，代序恒依辰。逸峰映澄流，信步多所欣。濂溪与鹿洞，素志诚殷勤。盈垣杏花发，觉有无边春。
寿梁大尹
作者：黄佐
朝代：明

四月开瑶席，清欢未有涯。茇棠闻茂宰，丛桂见名家。徵调鸣双鹤，仙杯酌九霞。南薰庭院里，葵放向阳花。
寿石川
作者：黄佐
朝代：明

石川先生真豪英，射策枫宸驰直声。金陵谏疏达丹陛，浮云净扫苍昊明。虎符一麾守衡荆，雌涂郡閤称廉平。鸟啼花发讼庭静，朱陵峻极齐鸿名。柏台副臬益励精，冰镜照物无遁形。秋霜中有春阳在，星轺所至皆澄清。安西良马方满坰，复膺帝简为列卿。北堂垂白欢未足，金銮密表陈归情。龙光照耀萱花馨，黄金镂带莱彩荣。君亲祇觉两无愧，岭海童稚知真诚。义方诗礼闲过庭，子亦不羡金满籯。粤山桥梓正秀拔，往往飞翠来前楹。楹前梅蕊粲瑶琼，春风澹荡先满城。海屋添筹开八秩，绮筵秩秩来簪缨。子孙起舞笙鼓鸣，霞觞进劝歌长生。先生鲸饮不辞醉，寿齐南极千斯龄。
寿简封君
作者：黄佐
朝代：明

县圃乾坤大，康衢日月长。仙方元不老，帝力正相忘。皤发明鸠杖，童颜醉鹤觞。安车花柳径，击壤水云乡。菊对金章艳，兰交玉珥行。凤毛鸣盛世，豸角立岩廊。欢动狐南彩，情深冀北望。白云如会意，终日自悠扬。
寿诗次欧彦桢韵
作者：黄佐
朝代：明

供奉当年侍翠帷，只今衰懒掩柴扉。池边竹日闻鱼跃，台下松云见鹤归。莲醑到冬堪酩酊，草堂因咏更光辉。碧山尚觉红尘近，长羡严陵有钓矶。
寿陈虚白炼师
作者：黄佐
朝代：明

飙台羽客宴星坛，四座罡风六月寒。绛节曾随苍水佩，玄田应结紫金丹。瑶池月冷飞青鸟，珠树云深驻彩鸾。知尔蓬瀛多浪迹，摩挲铜狄待谁看。
小寒节有感
作者：黄佐
朝代：明
体裁：诗

雨霁风恬始见花，野梅含笑正横斜。红芳此后周千里，绿树仍前荫万家。寒日自能明蔀障，轻雷应为蛰龙蛇。老来衰惫偏多感，时有新诗纪物华。
少城篇赠别三洲李子
作者：黄佐
朝代：明

东望少城花满烟，忆君诵诗神凛然。君有长才不贫贱，李白斗酒诗百篇。朝回君是同客舍，垂鞭亸鞚淩紫陌。感君意气无所惜，南寻禹穴见李白。君今幸未成老翁，忆献三赋蓬莱宫。汉官威仪重昭洗，迥立阊阖生长风。况复得之名誉早，歌辞自作风格老。但觉高歌有鬼神，不知明月为谁好。我有新诗何处吟，鸣鸠乳燕青春深。窃攀屈宋宜方驾，颇学阴何苦用心。即事非今亦非古，反锁衡门守环堵。唯见群鸥日日来，留连戏蝶时时舞。柴门杂树向千株，种杏仙家近白榆。玄圃沧洲莽空阔，金支翠旗光有无。似闻昨者赤松子，揽环结佩相终始。江深竹静两三家，云白山青万馀里。黄金台贮俊贤多，几时回首一高歌。宴筵曾语苏季子，勋业终归马伏波。知君未爱春湖色，且将款曲终今夕。人生几何春已夏，此心炯炯君应识。似君须向古人求，宿昔一逢无此流。炯如一段清水出万壑，万壑东逝无停留。南有龙兮在山湫，听曲低昂如有求。时俗造次那得致，如今岂无腰袅与骅骝。君不见蛟之横，出清泚。青冥却垂翅，迢迢隔河水。君莫笑，骥之子，皮乾剥落杂泥滓。走过掣电倾城知，万岁持之护天子，英雄有时亦如此。
山阳陈氏墓祠
作者：黄佐
朝代：明

十亩园林一径斜，玄堂灯火太丘家。秋声半在稍云竹，春泪多逢带雨花。远慕可能忘伏腊，幽栖非复为烟霞。月明想像慈颜在，愁绝淮阳几树鸦。
岁晚寄怀程参戎
作者：黄佐
朝代：明

忆昨欢娱同见招，独能无意向渔樵。揽环结佩相终始，人事音书漫寂寥。细马时鸣金腰袅，将军只数汉嫖姚。天涯春色催迟莫，只在忠良翊圣朝。
岁暮书怀次王绳武韵
作者：黄佐
朝代：明

萧萧松院朔风侵，坐拥重裘力不任。蓟北暖遥花去眼，天南书断鹊惊心。层云此日连青琐，芳草何年卧绿沉。喜有王维同笔砚，清诗时为涤烦襟。
岁暮言志
作者：黄佐
朝代：明

华年日婉晚，隐几意不惬。晞古思振缨，抚时泪承睫。遥闻逵术中，车马竞驰蹀。金张富熏天，汉貂垂七叶。纷纷誇毗群，蹇谔叵容接。守朴道所敦，弥文世方业。遗经如不售，已矣事畋猎。
峡山寻铁壁泉源宴挹泉亭次王十竹韵二首
作者：黄佐
朝代：明

云构初成风籁清，翠寒当户接流声。禺阳凤竹自秋色，赵叟鱼台空月明。铁壁长年锵玉佩，沧江终日驻霓旌。酒阑更觅飞来迹，直上蓬山绝顶行。萧寺重过亭榭新，十年烟艇实藏身。有情峡鸟催沽酒，无赖江花笑问津。极北云烟看欲近，天南冰雪坐疑真。尊前却忆乘骢使，彩笔题诗合有神。
峡山寻铁壁泉源宴挹泉亭次王十竹韵二首·其一
作者：黄佐
朝代：明

云构初成风籁清，翠寒当户接流声。禺阳凤竹自秋色，赵叟鱼台空月明。铁壁长年锵玉佩，沧江终日驻霓旌。酒阑更觅飞来迹，直上蓬山绝顶行。
峡山寻铁壁泉源宴挹泉亭次王十竹韵二首·其二
作者：黄佐
朝代：明

萧寺重过亭榭新，十年烟艇实藏身。有情峡鸟催沽酒，无赖江花笑问津。极北云烟看欲近，天南冰雪坐疑真。尊前却忆乘骢使，彩笔题诗合有神。
崇德楼怀古八首为彭城马子津赋
作者：黄佐
朝代：明

苍山倚天东，秀色亘千里。缅怀山中人，羽翼赤龙子。织鸟翔太霄，翩翩彩云起。瞻云息机事，林卧观无始。明月出西山，金波何穆穆。徘徊入窗户，清辉如可掬。楚王不复见，掩映见云木。设醴待高贤，谁哉继芳躅。南山当我前，翩跹如凤凰。和风日夕至，草木皆文章。仿佛九苞羽，来为王者祥。荡胸俱凉翠，众鸟空榆枋。宝瓶出楼阴，亭亭干斗杓。璿衡齐七政，璀灿明九霄。轸我匡时心，谁令元气调。酒浆不可挹，大东有遗谣。颐真怀老彭，用之师大禹。斟雉道不传，河流遽如许。觞淩屹黔艧，仁知似交语。抚化坐超忽，参错成宾主。驺轲至大梁，孔铎鸣东鲁。滔滔汴泗流，渊源自千古。朝宗看浴日，取适美游鲋。昼夜每如斯，万化谁其祖。嗟我恭敬心，乃在桑梓阴。谁谓先庐小，广居中自深。芝兰满阶戺，四壁书与琴。挺挺白眉杰，修治垂自今。西北望松楸，恻恻怀昊天。昊天有霜露，松楸故依然。飘萧麦饭节，寂历墟里烟。衔训励明德，庶几以归全。
崇德楼怀古八首为彭城马子津赋·其一
作者：黄佐
朝代：明

苍山倚天东，秀色亘千里。缅怀山中人，羽翼赤龙子。织鸟翔太霄，翩翩彩云起。瞻云息机事，林卧观无始。
崇德楼怀古八首为彭城马子津赋·其七
作者：黄佐
朝代：明

嗟我恭敬心，乃在桑梓阴。谁谓先庐小，广居中自深。芝兰满阶戺，四壁书与琴。挺挺白眉杰，修治垂自今。
崇德楼怀古八首为彭城马子津赋·其三
作者：黄佐
朝代：明

南山当我前，翩跹如凤凰。和风日夕至，草木皆文章。仿佛九苞羽，来为王者祥。荡胸俱凉翠，众鸟空榆枋。
崇德楼怀古八首为彭城马子津赋·其二
作者：黄佐
朝代：明

明月出西山，金波何穆穆。徘徊入窗户，清辉如可掬。楚王不复见，掩映见云木。设醴待高贤，谁哉继芳躅。
崇德楼怀古八首为彭城马子津赋·其五
作者：黄佐
朝代：明

颐真怀老彭，用之师大禹。斟雉道不传，河流遽如许。觞淩屹黔艧，仁知似交语。抚化坐超忽，参错成宾主。
崇德楼怀古八首为彭城马子津赋·其八
作者：黄佐
朝代：明

西北望松楸，恻恻怀昊天。昊天有霜露，松楸故依然。飘萧麦饭节，寂历墟里烟。衔训励明德，庶几以归全。
崇德楼怀古八首为彭城马子津赋·其六
作者：黄佐
朝代：明

驺轲至大梁，孔铎鸣东鲁。滔滔汴泗流，渊源自千古。朝宗看浴日，取适美游鲋。昼夜每如斯，万化谁其祖。
崇德楼怀古八首为彭城马子津赋·其四
作者：黄佐
朝代：明

宝瓶出楼阴，亭亭干斗杓。璿衡齐七政，璀灿明九霄。轸我匡时心，谁令元气调。酒浆不可挹，大东有遗谣。
崖山纪游次郑李二子韵二首
作者：黄佐
朝代：明

岁晚空山静，遥闻猿鹤音。胶舟前日事，倾盖此时心。渔戙乘潮急，樵歌隐雾深。停杯发高咏，兴剧不成斟。夕阳惟鸟雀，古道半榛荆。蠹饱祠中木，苔侵石上铭。英灵终寂寞，风物自凄清。仰羡东山老，劳歌空复情。
崖山纪游次郑李二子韵二首·其一
作者：黄佐
朝代：明

岁晚空山静，遥闻猿鹤音。胶舟前日事，倾盖此时心。渔戙乘潮急，樵歌隐雾深。停杯发高咏，兴剧不成斟。
崖山纪游次郑李二子韵二首·其二
作者：黄佐
朝代：明

夕阳惟鸟雀，古道半榛荆。蠹饱祠中木，苔侵石上铭。英灵终寂寞，风物自凄清。仰羡东山老，劳歌空复情。
崧台石室隋志本名定山林惟乔以为别号赋诗赠之
作者：黄佐
朝代：明

守玄栖定山，夙禀海鹤姿。周眄崧台外，巽坎涣以驰。乘猋溯江汉，帝乡良可期。而吾谢尘坌，所信惟在斯。抗志逮莘野，述业遵仲尼。委怀缅云月，琴书恒自怡。彼流正浪莽，此定焉能移。陟岵谅有慕，采芳多紫芝。持此北堂寿，愿言越期颐。
席中赠伦彦蕃
作者：黄佐
朝代：明

看君意气薄青霄，京邸相逢即久要。凤沼每传贤父子，雁行多在圣明朝。虹横楚水朝看剑，月满吴门夜听潮。何事春明携手地，满堤垂柳正萧萧。
平潮夷雅十一章
作者：黄佐
朝代：明
体裁：四言诗

于赫皇命，征彼潮夷。显允张公，秉钺孔宜。黄旗旆旆，爰董我师。有鞑有狼，如虎如螭。（一章）维公率止，既类既祃。元龟告祥，乃宜干社。四牡锽锽，梧台之下。金盾雕戈，光鉴于野。（二章）出次于广，乃涉于潮。虎臣洸洸，螭队翘翘。七萃云连，苞有三饶。岂敢欢嚣，我皇威孔昭。（三章）元戎启行，四围其薮。彼昏不知，如鱼在罶。蠢尔逆琏，悔为乱首。喘伏于莽，喙其群丑。（四章）我师翼翼，乘其石城。石城重重，既骞既崩。深入其寨，克奋克登。按其徂奔，罔敢有启扃。（五章）雷电发发，威燀旁达。于程于埔，震叠莫我遏。彼蹙且頞，癙忧如暍。如蘖如蘖，逢我薄伐。（六章）我武既扬，神机允臧。消其峰雪，日出之光。琏既徽纆，群爝胥亡。潮人咸喜，时雨其滂。（七章）旻穹穆穆，哀氓之无禄。既雨既洽，潮田既足。蠲其漂血，殖我百谷。扶挈旄倪，向用天福。（八章）彼海有鳄，噬人于牙。自剪且歼，俾我有室家。南溟汪汪，服岭嵯峨。四远来归，式讴式歌。（九章）休兵燕喜，俎豆维旅。箪食壶浆，祁祁士女。鼚鼚其鼓，轩轩其舞。萧勺群慝，万年无有侮。（十章）皇锡张公，犀鞶豸綖。駉駉訾黄，绥章绮軿。公拜稽首，神谋自天。公拜稽首，圣皇万年。（十一章）
平饶埔钜寇次督府百川张公韵二首
作者：黄佐
朝代：明

剑气横空氛祲蠲，天南今见斗牛躔。运筹已决留侯胜，厘卣仍褒召虎贤。鳄海夜涵千里月，凤山朝簇万家烟。凯歌声里欢无极，遥对枫宸祝万年。十万貔貅引月弓，一时巢穴散炎风。潮阳鼓角连天沸，岭外云雷动地雄。铜柱标来兵几在，昆仑追去计犹穷。两旬玉镜归明主，应是中兴第一功。
平饶埔钜寇次督府百川张公韵二首·其一
作者：黄佐
朝代：明

剑气横空氛祲蠲，天南今见斗牛躔。运筹已决留侯胜，厘卣仍褒召虎贤。鳄海夜涵千里月，凤山朝簇万家烟。凯歌声里欢无极，遥对枫宸祝万年。
平饶埔钜寇次督府百川张公韵二首·其二
作者：黄佐
朝代：明

十万貔貅引月弓，一时巢穴散炎风。潮阳鼓角连天沸，岭外云雷动地雄。铜柱标来兵几在，昆仑追去计犹穷。两旬玉镜归明主，应是中兴第一功。
幽居洞
作者：黄佐
朝代：明

珞珞郑太玉，编茅此幽居。使隐逐羽客，鹤来聆道书。密竹海日照，幽花松露濡。彼美逍遥子，抟扶安所如。
广居篇梦中作
作者：黄佐
朝代：明

乾穹罗万象，坤垕承九霄。赋人成泰宇，结构胡漂摇。真宰莅灵台，旦夕万神朝。龙光溢端冕，日月相为昭。寸田何膴膴，车乘正翘翘。招善不纳邪，邪慝居然消。而我栖其中，相与真久要。澄虑乃安步，于焉得逍遥。采采东篱花，沿途盈翠条。萱然生意满，众芳未尝凋。那知广居外，秋声渐萧萧。
庚子三月八日奉命充经筵讲官有感赋十二韵
作者：黄佐
朝代：明

春风环佩集群仙，回首瀛洲二十年。院柳绿垂鸾驾外，宫花红入凤池边。晓承纶綍开经幄，夕佩兰英拱御筵。青琐赤墀聊复尔，璇题珍馆故依然。三阶瑞气缠黄道，六籍荣光出翠川。祖武直从高帝始，人文真羡孝皇前。翩跹鹓鹭趋清漏，缥缈麒麟飏紫烟。芸阁秘书频驻辇，羽陵遗策自忘筌。座临北斗沾尧酒，帘卷南薰协舜弦。长乐赐来霞锦艳，上林擎出露桃鲜。赓歌此日光华旦，下拜何时咫尺天。遥望帝城珠树里，金华凉月夜娟娟。
庚子二月入京述怀四首
作者：黄佐
朝代：明

释耒回鹓沼，驱车入凤城。日明新阆苑，春满旧蓬瀛。珠树森玄极，瑶坛概紫清。踟蹰思无限，惟愿泰阶平。赤帝驱胡地，苍姬奠鼎年。仁涵繁露外，礼缦庆云边。灞棘悬孤垒，皋兰控万弦。词臣频献颂，谁敢勒燕然。白首承明直，回翔十五春。花前仙掌露，柳外属车尘。鹤禦开青幌，螭坳侍紫宸。候朝清不寐，瞻望月重轮。衮职云无阙，徒闻上谏章。地分青琐闼，天隔白云乡。凤藻传东阁，龙晖接少阳。所希吾道泰，千古说黄唐。
庚子二月入京述怀四首·其一
作者：黄佐
朝代：明

释耒回鹓沼，驱车入凤城。日明新阆苑，春满旧蓬瀛。珠树森玄极，瑶坛概紫清。踟蹰思无限，惟愿泰阶平。
庚子二月入京述怀四首·其三
作者：黄佐
朝代：明

白首承明直，回翔十五春。花前仙掌露，柳外属车尘。鹤禦开青幌，螭坳侍紫宸。候朝清不寐，瞻望月重轮。
庚子二月入京述怀四首·其二
作者：黄佐
朝代：明

赤帝驱胡地，苍姬奠鼎年。仁涵繁露外，礼缦庆云边。灞棘悬孤垒，皋兰控万弦。词臣频献颂，谁敢勒燕然。
庚子二月入京述怀四首·其四
作者：黄佐
朝代：明

衮职云无阙，徒闻上谏章。地分青琐闼，天隔白云乡。凤藻传东阁，龙晖接少阳。所希吾道泰，千古说黄唐。
庚子孟冬恭遇千秋令节赐宴赋二十韵
作者：黄佐
朝代：明

燕冀年方茂，虹流月始阳。发祥开鹤籞，称寿奉麟觞。睿德摇山重，蒙泉少海长。圣箴承敬一，神器副元良。矫迹崇贤里，含毫翊善傍。汉庄言益敏，夏启道弥光。玄辔骖龙象，丹幢引凤凰。鹄舆犹玉裕，鸡戟更金相。硕辅来兰殿，英寮集桂坊。寿街齐抃舞，华阙俨趋跄。钜砌烟花绕，琼筵锦绣张。殷梅调鼎美，尧萐助羹香。翠釜传中使，黄封出上方。座依红日永，杯逐彩云翔。自愧冥鸿羽，仍随振鹭行。荐雷期有则，明两祝无疆。既醉缘霞紫，无言感昊苍。逶迤归玉署，仿佛度银潢。万国欢声动，千官喜气扬。沾恩何所似，丰草露瀼瀼。
庚戌初度和冼秋官桂奇见寿韵
作者：黄佐
朝代：明

庭梅一何芚，女手一何鹑。去之五百岁，其人若长存。昊天玄且默，仲尼乃谆谆。胡为事删述，牖此万世昏。紫阳继濂洛，活水支流繁。得意忘六籍，绝利溯一源。所以合动静，乾乾养天根。不知老将至，庚戌贞复元。隆寒诵公诗，蔼蔼逾春温。大音出金石，玄酒开清尊。悠然曲肱外，白云澹无言。
康陵禫祭有述
作者：黄佐
朝代：明

康陵禫日宿神郊，奏格无声藉白茅。七庙精灵昭巩洛，二仪风雨积函淆。明楼灯火鹓鸾集，隧道松杉翡翠巢。羽猎长杨今涕泪，寸心遥与白云交。
廖子鸣吾秋日见怀次韵二首
作者：黄佐
朝代：明

吾爱白鹿子，诗传鹦鹉洲。隋珠偏照夜，宋玉最伤秋。水绿芙蓉渚，霜黄悲翠楼。相看成去住，徒尔赋离忧。知尔龙山饮，凭高凤野开。日从燕树转，云自汉宫来。目尽天南雁，心飞江上台。杜陵空抱病，庾信独生哀。
廖子鸣吾秋日见怀次韵二首·其一
作者：黄佐
朝代：明

吾爱白鹿子，诗传鹦鹉洲。隋珠偏照夜，宋玉最伤秋。水绿芙蓉渚，霜黄悲翠楼。相看成去住，徒尔赋离忧。
廖子鸣吾秋日见怀次韵二首·其二
作者：黄佐
朝代：明

知尔龙山饮，凭高凤野开。日从燕树转，云自汉宫来。目尽天南雁，心飞江上台。杜陵空抱病，庾信独生哀。
张秋崖寺宴上赠张公仪郎中
作者：黄佐
朝代：明

菀菀河畔柳，倚棹闻嘤鸣。亭亭崖上寺，宾筵招友生。窈窕历龙象，逍遥登化城。俯见牵百丈，始知高不倾。彩旃杂云日，叠鼓流风霆。缓带话畴昔，挥觥坐前荣。嗟君江海客，宰邑歌清平。种桃古冈州，至今霞锦明。一为苍水使，禹绩今天成。笑予类青鸟，回翔两蓬瀛。历览淮济间，鲸湫联凤京。北辰与南斗，入望何盈盈。矫首与君别，恍然淩玉清。
弥罗阁秋望二首与马子仲房
作者：黄佐
朝代：明

珠阁拂瑶天，凭轩兴渺然。西风吹野水，高柳送鸣蝉。冠盖黄尘里，关河白雁边。相逢且披豁，随意问玄玄。羽观临霄汉，飙台出薜萝。霞觞延客久，琪树受凉多。日色隐平楚，秋声连大河。君看惬幽意，吾醉即狂歌。
弥罗阁秋望二首与马子仲房·其一
作者：黄佐
朝代：明

珠阁拂瑶天，凭轩兴渺然。西风吹野水，高柳送鸣蝉。冠盖黄尘里，关河白雁边。相逢且披豁，随意问玄玄。
弥罗阁秋望二首与马子仲房·其二
作者：黄佐
朝代：明

羽观临霄汉，飙台出薜萝。霞觞延客久，琪树受凉多。日色隐平楚，秋声连大河。君看惬幽意，吾醉即狂歌。
归自京师赴常斋钟子夜宴二首
作者：黄佐
朝代：明

魏阙劳君千里梦，粤巢分我一枝安。即看春事辞莺燕，且尽芳樽共肺肝。沙坞雨馀花气近，江城风定角声寒。相看此夕清狂甚，从此过逢兴未阑。炉烟袅袅篆垂垂，扫径开尊恨到迟。亭榭风烟仍月夜，江湖花鸟况春时。金尊玉鲙堪留客，醉舞狂歌果为谁。却忆去年羁旅地，粤云南望只成悲。
归自京师赴常斋钟子夜宴二首·其一
作者：黄佐
朝代：明

魏阙劳君千里梦，粤巢分我一枝安。即看春事辞莺燕，且尽芳樽共肺肝。沙坞雨馀花气近，江城风定角声寒。相看此夕清狂甚，从此过逢兴未阑。
归自京师赴常斋钟子夜宴二首·其二
作者：黄佐
朝代：明

炉烟袅袅篆垂垂，扫径开尊恨到迟。亭榭风烟仍月夜，江湖花鸟况春时。金尊玉鲙堪留客，醉舞狂歌果为谁。却忆去年羁旅地，粤云南望只成悲。
彭城怀古
作者：黄佐
朝代：明

华发萧萧羁旅情，片帆冲雨过彭城。黄楼此日河声急，赤帝当年剑气横。魏阙自生千里草，长陵谁荐一杯羹。歌风台下休回首，惟有寒潮溯水明。
彼尔有棠五章章四句黄钟清宫
作者：黄佐
朝代：明

彼尔有棠，敷贲于稷。焞焞輶车，迈如弗克。我车徂丘，六辔既柔。夙夜其勤，爰诹于郊。我车徂岨，六辔如组。夙夜其勤，爰谋于野。我车徂薄，六辔如濯。夙夜其勤，爰度于国。我车徂宫，六辔既雍。夙夜其勤，爰询于公。
彼尔有棠五章章四句黄钟清宫
作者：黄佐
朝代：明
体裁：四言诗

彼尔有棠，敷贲于稷。焞焞輶车，迈如弗克。（一章）我车徂丘，六辔既柔。夙夜其勤，爰诹于郊。（二章）我车徂岨，六辔如组。夙夜其勤，爰谋于野。（三章）我车徂薄，六辔如濯。夙夜其勤，爰度于国。（四章）我车徂宫，六辔既雍。夙夜其勤，爰询于公。（五章）
征妇
作者：黄佐
朝代：明

织愁长倩锦为文，楼上花枝伴夕熏。夜半朔鸿呼梦起，一天凉月泌香云。
徐氏园次养斋韵二首
作者：黄佐
朝代：明

公子爱客开岩扉，琼帘绣户烟霜微。鸾杯卜昼紫霞密，羯鼓遏秋红叶稀。峰回石磴岳莲出，水满银塘江雁飞。为爱天南异天北，拚饮莫教心赏迟。采采黄花绿水浔，百年多病歉登临。黄花不为秋光老，绿水能如酒兴深。南国况多龙虎气，西园真有凤凰林。登台一望青天外，拚饮何时得共寻。
徐氏园次养斋韵二首·其一
作者：黄佐
朝代：明

公子爱客开岩扉，琼帘绣户烟霜微。鸾杯卜昼紫霞密，羯鼓遏秋红叶稀。峰回石磴岳莲出，水满银塘江雁飞。为爱天南异天北，拚饮莫教心赏迟。
徐氏园次养斋韵二首·其二
作者：黄佐
朝代：明

采采黄花绿水浔，百年多病歉登临。黄花不为秋光老，绿水能如酒兴深。南国况多龙虎气，西园真有凤凰林。登台一望青天外，拚饮何时得共寻。
得七月家书志喜
作者：黄佐
朝代：明

红叶声中醒客梦，白云飞处忆亲庐。情多岂保鬒不变，计拙乃为饥所驱。燕颔果谁还有相，羊肠何路是无虞。临风正觅伤秋句，忽领平安两字书。
得子弥月二首
作者：黄佐
朝代：明

犀果欣延客，风尘慰索居。老亲期有后，游子敢无书。赋命由天地，他年定智愚。谁能识英物，啼看问何如。定省心千里，栖迟梦一丘。冰霜仍作客，江海更停舟。去去怜渠小，呱呱解旧愁。轩车那可问，为尔重淹留。
得子弥月二首·其一
作者：黄佐
朝代：明

犀果欣延客，风尘慰索居。老亲期有后，游子敢无书。赋命由天地，他年定智愚。谁能识英物，啼看问何如。
得子弥月二首·其二
作者：黄佐
朝代：明

定省心千里，栖迟梦一丘。冰霜仍作客，江海更停舟。去去怜渠小，呱呱解旧愁。轩车那可问，为尔重淹留。
微雨后风沙大作晚泊临清
作者：黄佐
朝代：明

笑辞钟鼎向山林，去路尘沙苦见侵。万里舟航淹日月，九河风雨战晴阴。草堂花竹萦春梦，泽国鱼龙伴夜吟。心迹不教双寂寞，灯前呼酒漫开襟。
忆妾行次曾于阳韵
作者：黄佐
朝代：明

忆妾别君大河口，泪洒苍天誓相守。船旁橹声如妾啼，船头水声作牛吼。君家富压咸阳人，玉楼金屋娇芳春。鸾杯凤管度朝莫，辞家乃与风涛亲。风涛汹汹愿君返，幽幔疏灯耿孤馆。剔残兰灺月犹在，落尽棠梨春不管。脉脉停机待君至，锦织愁文宛将备。时凭镜听卜归期，好语初同俄尔异。念君相从多贾人，相时射利心胡秦。念君交游多媚子，外平中险如河水。君不为忧反为喜，安得长绳系君趾。朝来蟢子罥罗帏，柳外垂鞭信马归。山眉云鬓为君理，一曲尊前金缕衣。
忆昔行贺陶中丞
作者：黄佐
朝代：明

升平忆昔宪孝间，阻兵惟有西瓯蛮。端溪以东尽乐土，桑柘阴阴连万山。江门谈道集轩冕，紫水黄云多往还。都亭津头万家市，明珠翠羽车斑斑。东山去后崇者圯，新宁分疆乱未已。锄犁逐日化长戟，蛟螭血人作流水。宫中未平吕太一，阃外徒劳毛御史。公来威德如东山，百万疲癃一时起。出师振旅不动尘，胸次要与天为春。雷雨所到草木新，光风淡荡波龙鳞。佐也支离栖病身，耕凿今喜为尧民。击壤引领四海均，谁云盗贼非王臣。
忆昔行送黎惟敬北上
作者：黄佐
朝代：明

瑶琴锦瑟且莫鸣，听我长歌忆昔行。忆昔游何所，乃在白玉京。玉京十二楼五城，红云紫雾开泰清。窈窕穿花循左掖，辉煌随炬入承明。承明儤直持彤管，翠釜黄封赐常满。含毫应诏龙颜近，刻烛裁诗虬漏短。殿东谁领玉堂宾，鹤发麟袍聪俊人。壮猷入告风云曙，绝域驰书草木春。日长休沐随冠冕，迤逦南宫三籞苑。杨柳阴森阁绣弧，芙蓉销落违彤辇。琼华岛上烟景多，拾翠图黄泛月波。金鳌玉蝀两迢递，广寒藻殿中嵯峨。只今天地方清谧，郊畤园亭大工毕。宫中夜协承云奏，陵上时闻吉日出。桂馆琪林紫禁重，曲晨芝盖驾斑龙。榣山已见流虹瑞，丰草长沾湛露浓。金台佳气葱葱起，槐市轩车若流水。揭日回天又一时，献赋赓歌溢人耳。蜃海龙州罢战征，鹤岑鸥渚庆隆平。笑剪薜萝开野酌，当筵意气推黎生。颇闻宵旰求材用，十年回首华胥梦。干吕青云满越台，摽霞秀色连韶洞。越台韶洞镇鲸涛，万里飞帆何所劳。春来跂尔丹霄信，五色云中振凤毛。
忧旱词四首次周太保韵
作者：黄佐
朝代：明

火旻何硉兀，赪霞倏舒敛。阳崖卉渐腓，阴畛穗犹懦。淩晨秉良耜，届午已重趼。丰殷虽有愿，藨蓘竟难展。龟折遍沮洳，象耕失岩巘。赤子本谁责，黄尘眯予眼。下泉良可悟，膏雨亦云远。桔槔正纾急，袯襫俄揭浅。蹙啸起长叹，司命孰回转。端居揆天道，回转藉人理。歌雩泊周典，牺祷怀殷祀。灵鉴未云集，甘澍难久俟。皓皓咸池升，浩浩玄云起。光景方蔽亏，忉怛靡终已。重阴閟阊阖，阡术多荆杞。幸此弥天泽，贶我崇朝喜。鱼龙恣瀺灂，卉木纷旖旎。骤焉不终惠，昭假竟谁恃。昭假嗟无端，汗下如流汞。长飙旦夕起，万里火云动。仰睎灌木阴，俯羡渫泉涌。箕毕澹不芒，蔚荟隮以耸。积阳忽退舍，有渰弗旋踵。渗漉洽瀛壖，葱茜被畴垄。数极见仁悯，望惬免疑恐。亮非牲玉感，尚觉蕴隆重。谁能挥龙渊，为我刑螮蝀。螮蝀不可指，矧可刑使雨。氛祲未讵销，霖泽自为阻。燮调付茂宰，陶钧自明主。天居崇万里，齐州隔九土。荐馨维齐明，厚生在农扈。嗔雷怒未平，场苗青几许。龟肠营一食，鹑衣成百缕。颇闻禁苑凉，凤吹导鸾簬。忧来奏虞弦，操缦且调柱。
忧旱词四首次周太保韵·其一
作者：黄佐
朝代：明

火旻何硉兀，赪霞倏舒敛。阳崖卉渐腓，阴畛穗犹懦。淩晨秉良耜，届午已重趼。丰殷虽有愿，藨蓘竟难展。龟折遍沮洳，象耕失岩巘。赤子本谁责，黄尘眯予眼。下泉良可悟，膏雨亦云远。桔槔正纾急，袯襫俄揭浅。蹙啸起长叹，司命孰回转。
忧旱词四首次周太保韵·其三
作者：黄佐
朝代：明

昭假嗟无端，汗下如流汞。长飙旦夕起，万里火云动。仰睎灌木阴，俯羡渫泉涌。箕毕澹不芒，蔚荟隮以耸。积阳忽退舍，有渰弗旋踵。渗漉洽瀛壖，葱茜被畴垄。数极见仁悯，望惬免疑恐。亮非牲玉感，尚觉蕴隆重。谁能挥龙渊，为我刑螮蝀。
忧旱词四首次周太保韵·其二
作者：黄佐
朝代：明

端居揆天道，回转藉人理。歌雩泊周典，牺祷怀殷祀。灵鉴未云集，甘澍难久俟。皓皓咸池升，浩浩玄云起。光景方蔽亏，忉怛靡终已。重阴閟阊阖，阡术多荆杞。幸此弥天泽，贶我崇朝喜。鱼龙恣瀺灂，卉木纷旖旎。骤焉不终惠，昭假竟谁恃。
忧旱词四首次周太保韵·其四
作者：黄佐
朝代：明

螮蝀不可指，矧可刑使雨。氛祲未讵销，霖泽自为阻。燮调付茂宰，陶钧自明主。天居崇万里，齐州隔九土。荐馨维齐明，厚生在农扈。嗔雷怒未平，场苗青几许。龟肠营一食，鹑衣成百缕。颇闻禁苑凉，凤吹导鸾簬。忧来奏虞弦，操缦且调柱。
怀罗浮吟赠别何工部
作者：黄佐
朝代：明

我怀罗浮四百三十有二峰，大朵小朵青芙蓉。波泬寥兮根鸿濛，列华舒艳兮昭神工。盘空承宇夐出万象表，秀色直射彤云东。中藏号屏，列缺丰隆。时和吐霖雨，岁旱眠蛟龙。麟为车兮凤为马，仙之人兮纷菲菲其如丛。亦有太霞之洞，古禺之宫。琪花瑶草历乱映晴昊，铁桥流水光于虹。鸣？钦䲹不敢翼而过，往往神圣留灵踪。猗嗟走兮，昔所幽栖。乾坤造设待结宇，日月照耀开璇题。一辞蕙帐走尘坌，松花糁径青猿啼。水曹仙郎承紫泥，与尔话别兰台西。螺杯满酌白玉酒，牛鼎初熟黄金鸡。柳条吹丝绾白日，醉听騕袅当门嘶。君今扬帆向我望云路，我犹驻辙系籍通金闺。风尘何蹩躠，蔚荟方朝隮。浮浮回极中，颓波谁为堤。罗浮望兮愁，碧草春萋萋。归来归来兮，采琈㻬以终日，种芝术其盈畦。琼麋云液可以供日夕，胡为乎绊柴栅而久稽。风驱离心满烟树，月照去路闻铜鞮。临岐执手何所道，归来归来兮，凭君为我一访旧日飞云梯。
怀罗浮吟赠别何工部
作者：黄佐
朝代：明
体裁：古风

我怀罗浮四百三十有二峰，大朵小朵青芙蓉。波泬寥兮根鸿濛，列华舒艳兮昭神工。盘空承宇夐出万象表，秀色直射彤云东。中藏号屏，列缺丰隆。时和吐霖雨，岁旱眠蛟龙。麟为车兮凤为马，仙之人兮纷菲菲其如丛。亦有太霞之洞，古禺之宫。琪花瑶草历乱映晴昊，铁桥流水光于虹。鸣�钦䲹不敢翼而过，往往神圣留灵踪。猗嗟走兮，昔所幽栖。乾坤造设待结宇，日月照耀开璇题。一辞蕙帐走尘坌，松花糁径青猿啼。水曹仙郎承紫泥，与尔话别兰台西。螺杯满酌白玉酒，牛鼎初熟黄金鸡。柳条吹丝绾白日，醉听騕袅当门嘶。君今扬帆向我望云路，我犹驻辙系籍通金闺。风尘何蹩躠，蔚荟方朝隮。浮浮回极中，颓波谁为堤。罗浮望兮愁，碧草春萋萋。归来归来兮，采琈㻬以终日，种芝术其盈畦。琼麋云液可以供日夕，胡为乎绊柴栅而久稽。风驱离心满烟树，月照去路闻铜鞮。临岐执手何所道，归来归来兮，凭君为我一访旧日飞云梯。
怀罗浮四首别王用仪
作者：黄佐
朝代：明

旅食燕台两变星，图南长拟蹑鹏翎。无端夜雨惊心事，梦断罗浮未了青。水帘洞口草生云，大石楼前花扑人。唐世轩辕今我是，罗浮那有别家春。伏波铜柱埋南纪，郭隗金台落北州。看取长空没孤鸟，白云多处是罗浮。罗浮秋色与天高，约略明朝买去舠。万丈飞云携手上，共君眠石听松涛。
怀罗浮四首别王用仪·其一
作者：黄佐
朝代：明

旅食燕台两变星，图南长拟蹑鹏翎。无端夜雨惊心事，梦断罗浮未了青。
怀罗浮四首别王用仪·其三
作者：黄佐
朝代：明

伏波铜柱埋南纪，郭隗金台落北州。看取长空没孤鸟，白云多处是罗浮。
怀罗浮四首别王用仪·其二
作者：黄佐
朝代：明

水帘洞口草生云，大石楼前花扑人。唐世轩辕今我是，罗浮那有别家春。
怀罗浮四首别王用仪·其四
作者：黄佐
朝代：明

罗浮秋色与天高，约略明朝买去舠。万丈飞云携手上，共君眠石听松涛。
怡椿堂次韵赠刘春冈刑侍
作者：黄佐
朝代：明

怡闲仙驭久经春，坐向怡椿若有神。鹓序威仪应已近，鲤庭趋对尚如新。九天渥露沾桥梓，八座徽声动缙绅。灵宝鄢陵欣接武，政馀觞咏莫辞频。
恭谒孝陵侧望懿文墓
作者：黄佐
朝代：明

紫金积翠镇重泉，绛节扬灵护九玄。五色云车龙渺渺，万行珠树鹤翩翩。鼎湖风雨秦淮水，缑岭烟霞句曲天。玉玺一从归冀北，郁葱佳气自年年。
悼幼儿在贞二首有引
作者：黄佐
朝代：明

四龄虚度世，七月早知书。常日依兄膝，危时挽母裾。竻园埋白玉，兰砌陨明珠。拭泪看天地，伤心汗血驹。汝慧言难尽，吾衷情易哀。黄裳空兆梦，彩羽竟成灰。曙色连鸦起，春寒逐雨来。不堪心寸折，泪尽更徘徊。
悼幼儿在贞二首有引·其一
作者：黄佐
朝代：明

四龄虚度世，七月早知书。常日依兄膝，危时挽母裾。竻园埋白玉，兰砌陨明珠。拭泪看天地，伤心汗血驹。
悼幼儿在贞二首有引·其二
作者：黄佐
朝代：明

汝慧言难尽，吾衷情易哀。黄裳空兆梦，彩羽竟成灰。曙色连鸦起，春寒逐雨来。不堪心寸折，泪尽更徘徊。
情诗二首
作者：黄佐
朝代：明

玄云亘北陆，朔风销繁林。荏苒岁律殚，广庭多冱阴。仰惜流景迅，俯叹无完衾。所思眇天末，欲往冰雪深。寒鹊求其曹，当檐遗我音。翩翩倏相逐，望望独伤心。伤心不可极，付此焦桐琴。旭光射凝雪，起望前楹东。曾云忽蔽亏，蹙啸延绪风。绪风无回轮，曾云自冥濛。佳人怅何许，天阻安可通。晖目亦知晏，蛰虫亦知冬。营魂抱区区，伫立思音容。叹息咏其雨，劳心夜冲冲。
情诗二首·其一
作者：黄佐
朝代：明

玄云亘北陆，朔风销繁林。荏苒岁律殚，广庭多冱阴。仰惜流景迅，俯叹无完衾。所思眇天末，欲往冰雪深。寒鹊求其曹，当檐遗我音。翩翩倏相逐，望望独伤心。伤心不可极，付此焦桐琴。
情诗二首·其二
作者：黄佐
朝代：明

旭光射凝雪，起望前楹东。曾云忽蔽亏，蹙啸延绪风。绪风无回轮，曾云自冥濛。佳人怅何许，天阻安可通。晖目亦知晏，蛰虫亦知冬。营魂抱区区，伫立思音容。叹息咏其雨，劳心夜冲冲。
感秋三首时洪都兵变予方种菊东篱有终焉之志因赋此诗
作者：黄佐
朝代：明

秋风萧瑟起千山，篱外黄花自作闲。冠盖何年通宛洛，鼓鼙连日动乡关。风尘不入窗间岫，世事能彫镜里颜。闻道日边佳气在，都人长望属车还。一舸当年发豫章，豚鱼吹浪棹相将。黄芦夹岸天连海，白雁临关夜有霜。氛祲秪今干斗极，江湖依旧远岩廊。悲吟不尽伤秋意，红叶萧萧暮吹长。漠漠秋阴云满城，梦回惊问此何声。紫台霜急雁初到，沧海月寒潮自生。宋玉萧条曾作赋，杜陵摇落最关情。东篱生意依然在，无数黄花照眼明。
感秋三首时洪都兵变予方种菊东篱有终焉之志因赋此诗·其一
作者：黄佐
朝代：明

秋风萧瑟起千山，篱外黄花自作闲。冠盖何年通宛洛，鼓鼙连日动乡关。风尘不入窗间岫，世事能彫镜里颜。闻道日边佳气在，都人长望属车还。
感秋三首时洪都兵变予方种菊东篱有终焉之志因赋此诗·其三
作者：黄佐
朝代：明

漠漠秋阴云满城，梦回惊问此何声。紫台霜急雁初到，沧海月寒潮自生。宋玉萧条曾作赋，杜陵摇落最关情。东篱生意依然在，无数黄花照眼明。
感秋三首时洪都兵变予方种菊东篱有终焉之志因赋此诗·其二
作者：黄佐
朝代：明

一舸当年发豫章，豚鱼吹浪棹相将。黄芦夹岸天连海，白雁临关夜有霜。氛祲秪今干斗极，江湖依旧远岩廊。悲吟不尽伤秋意，红叶萧萧暮吹长。
感秋二首用南津胡宪长趣驾韵
作者：黄佐
朝代：明

淅淅秋风吹岸沙，西江迁客思无涯。浊醪粗饭足娱老，去燕来鸿犹念家。百年洛涘愧潘岳，九日龙山怀孟嘉。故园咫尺不归去，辜负东篱无数花。淅淅秋风吹雨来，自怜樗散未须培。水边白鸟背人去，霞外青山待我回。抱病江湖长对酒，侧身天地数登台。故园只在扁舟上，三径黄花万树梅。
感秋二首用南津胡宪长趣驾韵·其一
作者：黄佐
朝代：明

淅淅秋风吹岸沙，西江迁客思无涯。浊醪粗饭足娱老，去燕来鸿犹念家。百年洛涘愧潘岳，九日龙山怀孟嘉。故园咫尺不归去，辜负东篱无数花。
感秋二首用南津胡宪长趣驾韵·其二
作者：黄佐
朝代：明

淅淅秋风吹雨来，自怜樗散未须培。水边白鸟背人去，霞外青山待我回。抱病江湖长对酒，侧身天地数登台。故园只在扁舟上，三径黄花万树梅。
感雨二首
作者：黄佐
朝代：明

三江水口浪如山，百万戈船一未还。即有转输愁骆越，况闻征戍厌湟关。寡妻群盗伤心外，乌合鲸奔转眄间。谁向苍梧报边帅，急抽精锐备荆蛮。去年优诏下明光，拜赐蠲租喜欲狂。岂意春农归浩荡，遂令生事转凄凉。护持松菊欣无恙，点检琴书湿不妨。野哭陆沉俱在眼，可能图画献君王。
感雨二首·其一
作者：黄佐
朝代：明

三江水口浪如山，百万戈船一未还。即有转输愁骆越，况闻征戍厌湟关。寡妻群盗伤心外，乌合鲸奔转眄间。谁向苍梧报边帅，急抽精锐备荆蛮。
感雨二首·其二
作者：黄佐
朝代：明

去年优诏下明光，拜赐蠲租喜欲狂。岂意春农归浩荡，遂令生事转凄凉。护持松菊欣无恙，点检琴书湿不妨。野哭陆沉俱在眼，可能图画献君王。
戏赠杨中允二首
作者：黄佐
朝代：明

海珠江头披绿蓑，春风秋雨共渔歌。而今钓艇横江浦，鳣鲔年来柰尔何。梅花未发菜花香，坐到东风日渐长。买菜供餐无那少，寻梅沽酒只消狂。
戏赠杨中允二首·其一
作者：黄佐
朝代：明

海珠江头披绿蓑，春风秋雨共渔歌。而今钓艇横江浦，鳣鲔年来柰尔何。
戏赠杨中允二首·其二
作者：黄佐
朝代：明

梅花未发菜花香，坐到东风日渐长。买菜供餐无那少，寻梅沽酒只消狂。
扬历岩醉后咏月
作者：黄佐
朝代：明

明牧招携上翠微，金尊倾罢玉蟾飞。桂枝似向淮岩出，纨扇疑从汉苑归。泽国鱼龙疏作雨，江干鸥鹭久忘机。广寒共是曾游客，莫唱开元旧羽衣。
抡材赴公宴作
作者：黄佐
朝代：明

抡材受明诏，骊步金马门。清尘接台衮，彯节追华轩。高宴春官署，序爵列长筵。殽核一何绮，桂糈映兰鐏。方怀失士惧，敢营酬酢欢。金玉赞王度，化成肇人文。引领睎皇居，紫气腾玄间。联翩谢慈惠，稽首复何言。
招提联句同林见素何燕泉赋
作者：黄佐
朝代：明

散步逢招提，借榻共盘礴。祇园峙双树，玉署来孤鹤。藻镜湛清渊，贯城明碧落。三人坐未行，六籍文可博。孔壁开心传，汉庭重经学。活水浚源头，禅流嘲注脚。度世创虹桥，谈空抗鳌阁。鸣磬诵涅槃，传灯恣谈谑。扫除忘自身，解脱问谁缚。削发逃君亲，布金入囊橐。姚师遗影堂，靖难建荣国。往事如浮云，彼髡竟冥漠。携尊且尽欢，列俎纷参错。浩浩襟期同，亹亹指趣各。花朝药始齐，鸟弄歌仍作。兰烟袅篆猊，松露惊栖鹊。聊成石鼎联，匪赴旃檀约。老梦在沧洲，荩怀效葵藿。披衣起翱翔，振缨望寥廓。浅霞绮尚明，返照丹犹烁。尘劳倏已消，兴喻殊可托。初月出碧山，咏归得真乐。
招颂补遗九首 其七 明明一终
作者：黄佐
朝代：明

明明尚天，烂然星陈。日月光华，弘于一人。日月有常，星辰有行。四时顺经，万姓允诚。于予论乐，配天之灵。迁于贤圣，莫不咸听。鼚乎鼓之，轩乎舞之。精华以竭，褰裳去之。
招颂补遗九首 其三 浚畎浍
作者：黄佐
朝代：明

禹决九川，以距四海。距川伊何，浚兹畎浍。肇河积石，江岷汉嶓。济淮入海，渭洛惟河。其鱼发发，孔庶且有。既汕于梁，亦获于笱。播奏庶艰，登彼丘陵。懋迁有无，化居是营。
招颂补遗九首 其五 锡玄圭
作者：黄佐
朝代：明

禹锡玄圭，告厥成功。万邦作乂，四海会同。庶土交正，底慎财赋。厥贡厥篚，厥包载路。金石盐絺，丝枲织皮。羽毛齿革，纳锡元龟。球琳琅玕，玄纁玑组。弼成五服，以修六府。
招颂补遗九首 其八 明明二终
作者：黄佐
朝代：明

明明帝命，八风修通。地平天成，万世之功。天下攘攘，为利斯往。诏尔和钧，与而嘉量。天下熙熙，为利斯来。同维审度，以莫不宜。蟠龙贲信，蛟鱼踊跃。草木萌生，蜚征咸若。
招颂补遗九首 其六 建皇极
作者：黄佐
朝代：明

建皇之极，六府孔修。厥动惟时，昭受天休。帝迪厥德，光天之下。海隅苍生，永得我所。凡今黎献，共惟帝臣。百工俊乂，乃歌卿云。卿云烂兮，纠缦缦兮。日月光华，旦复旦兮。
挽丘侍御母
作者：黄佐
朝代：明

汾水扬慈教，闽山见女宗。忧勤朝弋雁，谆切夜丸熊。密密衣间线，行行道上骢。鵻飞犹有集，川逝更无穷。笋泣交加翠，萱嗟委坠红。台乌向明月，时为唤悲风。
控海楼有怀徐可大
作者：黄佐
朝代：明

南州徐孺子，落笔满人间。江上笑为别，天边去不还。高楼题控海，此日独看山。尚忆危言日，投簪且闭关。
放歌行赠祁惟允
作者：黄佐
朝代：明

粤王古台结衡宇，八月芙蓉映霜渚。饶州太守来举觞，潜虬跃波听人语。我何以语君，曲肱之外多浮云。把玩自怡悦，岂必追随鸿鹭群。君何以语我，春阳所施何不可。蓬弧志四海，岂必赤墀与青琐。眼中离合今十年，世涛呼汹胡为然。丹枫叶脱白榆暮，明发粤台怀婺川。婺川本是施罗国，笑谢双旌入莲幕。石阡在昔登方岳，渊源况是承家学。鹏徙何曾同燕雀，且尽醁醽为君酌。君不见，市上沽，何处无。生计转大心易粗，清讴不复闻当垆。
放歌行送吴古原日者
作者：黄佐
朝代：明

君不见昆仑拔地接太仪，黄河映天悬九丝。趋来人世弄苍碧，琐琐青囊空尔为。古原双眼烟如斗，缮写堪舆不停手。登临叱吒生风雷，青鸟啼烟白猿走。有时问道小西湖，曾谓尔为磊落之奇夫。采芳看竹往往得深趣，范数只有新安吴。我倚层云观海日，元气茫茫浩呼吸。扣关来伴泰泉游，黄鹤成行翠蛟立。鞠歌胡然归去来，如渑之酒为尔倾千杯。他年若有罗浮梦，应见万树梅花开。
放船
作者：黄佐
朝代：明

城乌翻月鼓沉沉，虎丘寺前初放船。青山白水晚如画，枫叶芦花秋可怜。皇华万里但原隰，供奉三年犹俸钱。鸱夷邈矣不可见，隔浦缓歌闻采莲。
文渊阁登望嘉靖乙酉
作者：黄佐
朝代：明

八柱高檠远汉，四檐长纳明霞。渺渺碧山云树，重重紫禁烟花。
文衡山致仕言归次韵二首
作者：黄佐
朝代：明

十月轩车出紫宸，三年京洛谢缁尘。北河冰雪偏留客，南国江山久待人。石室有书曾汗简，扁舟无日不思莼。此身直在云萝外，谁向中原惜凤麟。金銮早上乞休书，疏传当时恐未如。万里青冥双倦翼，百年黄发几悬车。阊门日暖繁杨柳，震泽春深足鲤鱼。知尔登临诗不废，停云回首渺思予。
文衡山致仕言归次韵二首·其一
作者：黄佐
朝代：明

十月轩车出紫宸，三年京洛谢缁尘。北河冰雪偏留客，南国江山久待人。石室有书曾汗简，扁舟无日不思莼。此身直在云萝外，谁向中原惜凤麟。
文衡山致仕言归次韵二首·其二
作者：黄佐
朝代：明

金銮早上乞休书，疏传当时恐未如。万里青冥双倦翼，百年黄发几悬车。阊门日暖繁杨柳，震泽春深足鲤鱼。知尔登临诗不废，停云回首渺思予。
斋宿和廖鸣吾
作者：黄佐
朝代：明

龙池花木锁春阴，静向环中一洗心。隐几绪风传促漏，开帘孤月出遥岑。歌翻清庙无疏越，梦入钧天有大音。却忆卜郊虚二载，紫坛今喜翠华临。
新春
作者：黄佐
朝代：明

尧历开元岁，殷邦数中兴。苑花红未入，宫草翠先凝。功业时看剑，栖迟夜向灯。匡扶在诸老，贫病任相仍。
新秋登玄览台分韵得峰字
作者：黄佐
朝代：明

高台临万峰，陆海开芙蓉。玩弄忘日夕，凉翠生心胸。载酒步云壑，豪客纷来从。是时秋序肃，天空雁嗈嗈。萝月挂霜镜，枫江驰玉龙。醉来藉瑶草，舄外闻烟钟。振衣划然啸，鸾声落长松。悬知千载后，怀吾霞上踪。
旅夜
作者：黄佐
朝代：明

沉水烟消腻烛黄，疏帷浮动月苍苍。栖鸦不避霜风恶，绕树数声秋夜长。
旅感
作者：黄佐
朝代：明

尘事熏心千种在，晨昏回首一星周。枕前风月照归梦，帘外西山窥客愁。短策干时何所得，薄田供岁未须求。他年北极怀明主，当日东陵有故侯。
旌孝
作者：黄佐
朝代：明
体裁：古风

嗟赤坎兮崇岵，搴桥枝兮采芳杜。君之去兮何时，鱼鳞鳞兮环堵。芝楣兮兰楔，草生兮罗户。亲莫亲兮子父，哀莫哀兮危苦。引铦刀兮刲股，吁旻天兮悯下。神灵降兮疗寤，斑斓衣兮兴舞。丹诚通兮齐肃，播夭寿兮在予。羌遐举兮高寻，葛藟兮稷森森。恍深入兮有人，乌哑哑兮遗之音。谁可与兮晤语，魂彷彷兮泪涔涔。长吁唏兮淹息，浮云郁兮昼阴。世溷兮回极，心陫侧兮兹禽。骖螭兮高驼，君不可兮下临。彼鲍篚兮毒蔓衣，夫锦兮撄金。君回翔兮徕下，唶枭獍兮奚心。
早朝
作者：黄佐
朝代：明

苑云城树隐苍苍，仙漏销沉宝炬光。露下貔貅金队冷，风前鹓鹭玉声长。螭头渐近闻天语，豹尾徐开挹御香。朝罢宫臣导清跸，空瞻团扇护君王。
早朝次胡可泉韵
作者：黄佐
朝代：明

旭日行天明蓟丘，闲云凝岫出罗浮。衣冠西苑随星转，殿阁南薰似海流。黼座衮龙偏忆舜，杏坛衰凤亦从周。珍台璇馆追趋地，只为甘泉奏赋留。
早秋即事
作者：黄佐
朝代：明

玉露无端下碧空，飞飞霞鹜望何穷。人游禁籞千花里，秋在梧桐一叶中。冰簟梦回犹客暑，云屏声动忽雄风。豳图赋就无由达，还待鸣珂紫殿东。
早秋送何御史
作者：黄佐
朝代：明

日满楼前江雾黄，秋风此日洒衣裳。烟绵碧草萋萋长，雨浥红渠冉冉香。近侍只今难浪迹，贤声此去有辉光。寡妻群盗非今日，草奏何人入帝乡。
昆冈为颜医生钰题
作者：黄佐
朝代：明

振衣千仞付儿曹，投老昆冈志亦豪。蟾兔影中丹桂近，凤凰巢下碧梧高。绕林芝木双虹剑，盈架诗书一褐袍。射策金门看片玉，郤诜曾是冠时髦。
春兴八首
作者：黄佐
朝代：明

燕京二月芳草新，天南嗟有未归人。清泉白石入幽梦，紫燕黄鹂鸣好春。三殿奔趋连日夕，九衢车马杂风尘。栖迟凤沼浑何事，吟望渔舟独怆神。阊阖千门拂曙开，即随鹓鹭集蓬莱。云边彩仗分仙掖，日下青旗绕帝台。扈阁风回初变柳，琳池冰泄半侵苔。上林春色应无限，空羡文园作赋才。太液池头万岁峰，波光回合翠重重。神人驱石开三岛，天子乘春驻六龙。紫殿虚无馀御气，碧云迢递忆仙踪。玉凫黄鹄无消息，长听趋朝午夜钟。燕台自昔兴王地，今日垂衣驭四夷。紫禁烟花连朔漠，黄河烽火望旌旗。西山积雪辉辉在，北极浮云袅袅垂。跂马春郊回首晚，五侯歌管未休吹。广寒宫殿锁岧峣，汉帝神灵隔绛霄。阴洞夜凝龙虎气，阳林秋老凤凰条。金茎瑞露沾朱缀，银浦流云入绮寮。翠辇不来环佩冷，满庭修竹自萧萧。踏青闻幸芙蓉苑，红日未高金吹鸣。从此宸游多乐事，向来几务太留情。风传羯鼓南薰殿，云拥鸾旗北斗城。千载太平知有象，词人先已颂河清。风雨潇潇闻曙鸡，春来长忆碧山栖。烟开篱落花光动，日暖园林菜甲齐。入馔江鱼供白发，泼醅芳酒对青溪。刺桐枝上红如锦，自在流莺尽日啼。幕府鱼书报越裳，期门龙节发荆湘。北风鸿雁飞何处，南海渔樵思故乡。即恐军储非往日，却劳宵旰及殊方。平林月出闻啼鴂，击剑酣歌意转长。
春兴八首·其一
作者：黄佐
朝代：明

燕京二月芳草新，天南嗟有未归人。清泉白石入幽梦，紫燕黄鹂鸣好春。三殿奔趋连日夕，九衢车马杂风尘。栖迟凤沼浑何事，吟望渔舟独怆神。
春兴八首·其七
作者：黄佐
朝代：明

风雨潇潇闻曙鸡，春来长忆碧山栖。烟开篱落花光动，日暖园林菜甲齐。入馔江鱼供白发，泼醅芳酒对青溪。刺桐枝上红如锦，自在流莺尽日啼。
春兴八首·其三
作者：黄佐
朝代：明

太液池头万岁峰，波光回合翠重重。神人驱石开三岛，天子乘春驻六龙。紫殿虚无馀御气，碧云迢递忆仙踪。玉凫黄鹄无消息，长听趋朝午夜钟。
春兴八首·其二
作者：黄佐
朝代：明

阊阖千门拂曙开，即随鹓鹭集蓬莱。云边彩仗分仙掖，日下青旗绕帝台。扈阁风回初变柳，琳池冰泄半侵苔。上林春色应无限，空羡文园作赋才。
春兴八首·其五
作者：黄佐
朝代：明

广寒宫殿锁岧峣，汉帝神灵隔绛霄。阴洞夜凝龙虎气，阳林秋老凤凰条。金茎瑞露沾朱缀，银浦流云入绮寮。翠辇不来环佩冷，满庭修竹自萧萧。
春兴八首·其八
作者：黄佐
朝代：明

幕府鱼书报越裳，期门龙节发荆湘。北风鸿雁飞何处，南海渔樵思故乡。即恐军储非往日，却劳宵旰及殊方。平林月出闻啼鴂，击剑酣歌意转长。
春兴八首·其六
作者：黄佐
朝代：明

踏青闻幸芙蓉苑，红日未高金吹鸣。从此宸游多乐事，向来几务太留情。风传羯鼓南薰殿，云拥鸾旗北斗城。千载太平知有象，词人先已颂河清。
春兴八首·其四
作者：黄佐
朝代：明

燕台自昔兴王地，今日垂衣驭四夷。紫禁烟花连朔漠，黄河烽火望旌旗。西山积雪辉辉在，北极浮云袅袅垂。跂马春郊回首晚，五侯歌管未休吹。
春兴和邓沃泉韵
作者：黄佐
朝代：明

春回盘谷瘴烟消，千古青云近斗杓。丹凤有书传此日，白驹何事永今朝。粤山采药穿云倦，珠海寻僧泛月遥。招得草堂猿鹤伴，碧桃花里醉仙瓢。
春夜大醉言志
作者：黄佐
朝代：明

拔剑起舞临高台，北斗插地银河回。长空赠我以明月，天下知心惟酒杯。门前马跃箫鼓动，栅上鸡啼天地开。倦游却忆少年事，笑拥如花歌落梅。
春夜曲为边将妇作
作者：黄佐
朝代：明

玉围消尽恨缘君，金剪呵寒减翠裙。照泪悔将菱作镜，织愁羞见锦为文。陌头杨柳惊春色，楼上花枝伴夕曛。凤阙几时曾扈辇，龙城何事只从军。去年提剑屯秦塞，今岁搴旗驻晋汾。落叶飘摇应可拟，哀笳呜咽岂堪闻。交河北向犹旋凯，瀚海南回已策勋。桐井乌啼钟易断，药栏蛩语漏难分。情同牛女期想见，影逐鸳鸯愿作群。夜半朔鸿呼梦起，一天凉月沁香云。
春寒二十韵
作者：黄佐
朝代：明

朔气经春在，湘帘尽日垂。帝城天最近，宫漏晓犹迟。瑟缩追趋地，凄清儤直时。柳边闲夜月，花下爱朝曦。沆瀣凝金掌，香烟散玉墀。螭头攒彩仗，雉尾拥青旗。骚屑闻鸡树，萧疏见凤池。出门饶裋褐，归路怯涟漪。憺似无能语，浑疑有所思。紫山应奏籁，黄竹浪传诗。怅望扶光远，低回淑景移。梁间看燕并，韝上念鹰饥。冀马拳毛竦，奚童败絮知。情深晨露曲，兴剧白云司。蚁绿空持酒，猩红未满枝。小炉愄榾柮，深户闭扊扅。未觉头如鹤，相怜手不龟。行行离塞雁，脉脉向阳葵。闲寂过燕市，虚无浴鲁沂。愿回寒谷暖，邹管莫休吹。
春日偶成
作者：黄佐
朝代：明

搜诗聊隐几，观物更登台。虫篆半欹竹，鸟窥新绽梅。雨霁青峰出，云深白雁来。柴门春酒熟，客到肯停杯。
春日有怀家山二首
作者：黄佐
朝代：明

花雨漫山杜宇愁，午窗归梦绕松楸。入帘芳草应相笑，为报王孙已倦游。语燕交飞舞蝶狂，杏花零落柳丝长。天涯此日堪凄断，寒食郊原麦饭香。
春日有怀家山二首·其一
作者：黄佐
朝代：明

花雨漫山杜宇愁，午窗归梦绕松楸。入帘芳草应相笑，为报王孙已倦游。
春日有怀家山二首·其二
作者：黄佐
朝代：明

语燕交飞舞蝶狂，杏花零落柳丝长。天涯此日堪凄断，寒食郊原麦饭香。
春日有怀草堂效白沙
作者：黄佐
朝代：明

乾坤纳纳藏春处，草木欣欣向暖时。消日只须移钓艇，留人惟共咏陶诗。浴沂有志群曾点，浮海何心独仲尼。最是闲行观物态，晚来栖鸟在深枝。
春日栖霞庄上放鹤
作者：黄佐
朝代：明

双鹤盘三径，飞飞出化城。流云开浩渺，积翠入空明。野籁江天合，林芳日夜生。东风吹健羽，好伴玉箫声。
春日游郑氏庄
作者：黄佐
朝代：明

寒食园林载酒，暖风帘幕啼莺。高阁一回欹枕，小楼何处吹笙。
春日玄览台独坐偶成四首
作者：黄佐
朝代：明

为爱春台好，逍遥到日曛。栖神随豹雾，矫翰谢龙云。水自灵洲入，山从粤井分。无论拳与勺，天地本同群。风磴纡盘郁，云萝出泬寥。日垂天北极，春动粤南潮。松籁传虚壑，莺歌赴远箫。悠然澹忘味，何必更闻韶。下上茅皆屋，东西竹亦垣。城标双塔短，冈拥一旗尊。林密鸟巢隐，风低蛙吹繁。稀疏见畦畛，真学邵平园。稍稍东风起，台前洲渚明。竹光摇野色，花气润蛩声。北斗依身近，南溟入掌平。栖栖何所适，孤啸一含情。
春日玄览台独坐偶成四首·其一
作者：黄佐
朝代：明

为爱春台好，逍遥到日曛。栖神随豹雾，矫翰谢龙云。水自灵洲入，山从粤井分。无论拳与勺，天地本同群。
春日玄览台独坐偶成四首·其三
作者：黄佐
朝代：明

下上茅皆屋，东西竹亦垣。城标双塔短，冈拥一旗尊。林密鸟巢隐，风低蛙吹繁。稀疏见畦畛，真学邵平园。
春日玄览台独坐偶成四首·其二
作者：黄佐
朝代：明

风磴纡盘郁，云萝出泬寥。日垂天北极，春动粤南潮。松籁传虚壑，莺歌赴远箫。悠然澹忘味，何必更闻韶。
春日玄览台独坐偶成四首·其四
作者：黄佐
朝代：明

稍稍东风起，台前洲渚明。竹光摇野色，花气润蛩声。北斗依身近，南溟入掌平。栖栖何所适，孤啸一含情。
春日田园杂兴次郑大尹韵
作者：黄佐
朝代：明

农圃归来荷圣朝，暖风迟日出迢遥。青黄夹路携儿看，花竹成畦课仆浇。牛带寒鸦过别浦，叶随流水聚平桥。年来自觉疏慵甚，无奈流莺早见招。黄犊悠悠不用鞭，绿杨袅袅未舒绵。即看喜气通丘壑，已有和风到海天。陌上斗歌人似月，花间吹笛酒如泉。年来种秫开三径，不为青山有杜鹃。
春日田园杂兴次郑大尹韵·其一
作者：黄佐
朝代：明

农圃归来荷圣朝，暖风迟日出迢遥。青黄夹路携儿看，花竹成畦课仆浇。牛带寒鸦过别浦，叶随流水聚平桥。年来自觉疏慵甚，无奈流莺早见招。
春日田园杂兴次郑大尹韵·其二
作者：黄佐
朝代：明

黄犊悠悠不用鞭，绿杨袅袅未舒绵。即看喜气通丘壑，已有和风到海天。陌上斗歌人似月，花间吹笛酒如泉。年来种秫开三径，不为青山有杜鹃。
春日登峡山寺
作者：黄佐
朝代：明

东风初动水云区，古峡苍苍万籁虚。牛斗泛槎瞻北极，凤雏栖竹记南禺。致君岂惮陈金镜，将母宁辞谢玉除。此去采真逢露冕，九重春色问何如。
春日登玄览台偶成
作者：黄佐
朝代：明

莫春春服喜初成，玄览台前日最明。鼓瑟未能追雅调，浴沂聊试濯尘缨。济川似见南溟楫，怀阙偏依北斗城。欲会点狂当日意，满林梧竹送春声。
春日答诸耆旧过草堂小饮次周岐瑞韵
作者：黄佐
朝代：明

粤王城北草堂深，南极群仙喜共临。松石友朋叨作主，云山韶濩自成音。鸥边梅蕊波间玉，鸟外杨条日下金。莫笑野人畦菜少，满前生意合开襟。
春日草堂雅集分得桥字
作者：黄佐
朝代：明

浪迹栖烟山，采芳混渔樵。东风随我行，不遣瑶草凋。招携二三子，鸾歌蹑虹桥。弦琴坐白石，万壑生神飙。真乐岂在酒，所贵能久要。长松阅千霜，飞萝拂丹霄。好鸟枝间鸣，飞去枝摇摇。后夜弄云月，相期挥碧寥。
春日草堂雅集次李少藩韵
作者：黄佐
朝代：明

草堂春满径三三，俯仰无言妙与参。燕塞朔鸿天外杳，粤台新绿镜中含。只今云谷谁元晦，终古龙门独史谈。醉挹和风看活水，咏归真似鲁城南。
春日遣兴
作者：黄佐
朝代：明

风雨初收花满城，青门乔木啭流莺。草坡瓜瓞无人见，谁谙偷閒学邵平。
春游
作者：黄佐
朝代：明

红杏正当沽酒市，绿杨斜系钓鱼船。春融海宇惟风日，游遍江山自岁年。
春郊感兴
作者：黄佐
朝代：明

升彼青门墟，绵绵生之瓜。策马者谁子，容辉闲且都。扬镳不相顾，我且芸荷锄。但使固根蒂，宁无以为家。姚冶人所羡，沉冥道为徒。漂摇不可食，叹息林中花。
春阴诵杜诗有感
作者：黄佐
朝代：明

鸟得春光早，花因日色迟。诵公诗自得，嗟此意谁知。隐几瑟绵裌，销愁仗酒卮。风寒氛祲里，灵雨到何时。
春院试士二首
作者：黄佐
朝代：明

春院寂以迥，鱼钥何重重。哲匠贲嘉运，海镜开昭融。华镫照藻服，虚堂流夜虹。丰膳侑清觞，有集惟俊雄。入帷见素月，鸣枝怀绪风。矢心同靖密，坐待虬漏终。褰衣拂鞶砺，矫望明河空。协极待群彦，道合时乃雍。安得翙翙羽，接翼鸣高桐。冀产多龙骥，荆山饶奇璞。永怀和氏愆，愿骋孙阳目。拥衾盘礴裸，秉心向明烛。朝餐青玉案，暮御流黄幄。衣缊甘食萍，于焉愧珍谷。谁令钩棘习，回漓见熙穆。伟矣欧阳子，千秋仰乔岳。
春院试士二首·其一
作者：黄佐
朝代：明

春院寂以迥，鱼钥何重重。哲匠贲嘉运，海镜开昭融。华镫照藻服，虚堂流夜虹。丰膳侑清觞，有集惟俊雄。入帷见素月，鸣枝怀绪风。矢心同靖密，坐待虬漏终。褰衣拂鞶砺，矫望明河空。协极待群彦，道合时乃雍。安得翙翙羽，接翼鸣高桐。
春院试士二首·其二
作者：黄佐
朝代：明

冀产多龙骥，荆山饶奇璞。永怀和氏愆，愿骋孙阳目。拥衾盘礴裸，秉心向明烛。朝餐青玉案，暮御流黄幄。衣缊甘食萍，于焉愧珍谷。谁令钩棘习，回漓见熙穆。伟矣欧阳子，千秋仰乔岳。
晓发卢沟望京城有感
作者：黄佐
朝代：明

大车殷地扬尘起，小车轧轧鸣不已。苍凉似是长安日，呜咽元非陇头水。玉辇南行筑将台，九重宫阙何崔嵬。卢沟桥上阑干曲，不似行人肠九回。
暮春书怀效陈去非
作者：黄佐
朝代：明

曲肱作梦客不到，游丝满空春正晴。世事悠悠秖蕉鹿，韶光冉冉但林莺。蒋陵山远碧云合，郭隗台高芳草平。踏歌吹剑一翘首，天北天南无限情。
暮春效白沙
作者：黄佐
朝代：明

烟树苍苍黄鸟飞，草堂春晚故人稀。北风卷雪马犹去，西水漫天船未归。性拙久拚玄鬓改，家贫长恐素心违。雨馀天阔芳蹊暖，无数红香点褐衣。
暮春赠别李仪部四首
作者：黄佐
朝代：明

离梦摇摇倦倚阑，江城春共一尊残。马前红雨真堪驻，鸿外青山正耐看。粤国龙蛇蟠大泽，汉家卿相满长安。趋朝好在南薰殿，莫待金风吹玉鸾。满院樱桃齐作花，柳条袅娜牵风斜。即看春事遽如许，自信吾生安可涯。南国浮云供伏枕，北山孤鹤望移家。酒阑相送柴门莫，月满遥林明钓沙。石门云树浩悠悠，鸿雁拚飞并彩舟。君去可堪还北望，此心无尽亦东流。月明桂馆烟花晓，风落榆关笳鼓秋。倾倒渌尊频看剑，江湖何处有离忧。荔子红时风满枝，彤云飘忽望京师。瑶坛晓日銮舆度，珠树微凉彩仗移。北阙已新周典礼，南宫曾识汉官仪。十年畎亩丹心在，跂尔承恩向玉墀。
暮春赠别李仪部四首·其一
作者：黄佐
朝代：明

离梦摇摇倦倚阑，江城春共一尊残。马前红雨真堪驻，鸿外青山正耐看。粤国龙蛇蟠大泽，汉家卿相满长安。趋朝好在南薰殿，莫待金风吹玉鸾。
暮春赠别李仪部四首·其三
作者：黄佐
朝代：明

石门云树浩悠悠，鸿雁拚飞并彩舟。君去可堪还北望，此心无尽亦东流。月明桂馆烟花晓，风落榆关笳鼓秋。倾倒渌尊频看剑，江湖何处有离忧。
暮春赠别李仪部四首·其二
作者：黄佐
朝代：明

满院樱桃齐作花，柳条袅娜牵风斜。即看春事遽如许，自信吾生安可涯。南国浮云供伏枕，北山孤鹤望移家。酒阑相送柴门莫，月满遥林明钓沙。
暮春赠别李仪部四首·其四
作者：黄佐
朝代：明

荔子红时风满枝，彤云飘忽望京师。瑶坛晓日銮舆度，珠树微凉彩仗移。北阙已新周典礼，南宫曾识汉官仪。十年畎亩丹心在，跂尔承恩向玉墀。
暮春郊外
作者：黄佐
朝代：明

五日逢休沐，千山得胜游。楼台萧寺迥，花竹习池幽。春事已黄蝶，旧盟惟白鸥。烟尘奔走地，回首意悠悠。
暮春醉游
作者：黄佐
朝代：明

东风飘飘吹絮衣，沉醉不忧生计微。粤台云朗木客啸，珠寺花深江燕飞。山川有恨天相罩，薇蕨无言春自晖。已抛簪弁逐渔钓，浩浩放歌明月矶。
曲江晓发赠别符颖江太守
作者：黄佐
朝代：明

曲江流水混晴霞，岭树阴阴背郭斜。八月扬舲趋鹤禁，十年垂钓向鸥沙。旷筵挥麈欢无极，明牧连驺兴未涯。锦寺剧谈支遁躅，帽亭遥指邵平瓜。隋珠几见传仙掖，韶石重来驻使槎。忧世旧愁怜杜甫，阜民新调协虞华。芙蓉国里三千首，烟雨楼前十万家。杯酒论文更何地，春风应在紫薇花。
曲肱诵陶诗作
作者：黄佐
朝代：明

白云何英英，出自丘壑中。倏然为鸾虬，飞跃升太空。舒卷浩未已，适意与我同。旭日从东来，蒸作文锦红。乃知形象外，变化安可穷。我爱渊明诗，曲肱岂伤冲。冥心羲皇上，妙契无极翁。
月下赠张子文邦
作者：黄佐
朝代：明

独榻依萧寺，清尊散暮愁。疏钟闻上苑，片月在飞楼。天地双龙剑，江湖一钓舟。壮怀吾共汝，摇落岁云秋。
月下酌李王二子歌
作者：黄佐
朝代：明

青袍白马款我扉，绿蚁沽就霜螯肥。长风送秋入燕树，但见万里银蟾飞。持螯酌酒向二子，银蟾弄我杯中辉。古来几许叹圆缺，今子不醉当无归。君不见王子乔，君不见丁令威。云间笙鹤去不返，辽辽仙赏谁能希。相逢高歌且倾倒，耳热那闻今是非。酒阑挥手一为别，满空白露明秋衣。
月出
作者：黄佐
朝代：明

月出群犬嗥，月入群犬静。幽人耿不眠，翛然发孤咏。
月夜登王子小楼放歌
作者：黄佐
朝代：明

西山萧爽掌与平，绛河溯月秋有声。白榆丹桂何历历，登楼一坐心眼明。王郎爱客歌侑觞，倡酬况是词场英。疏钟近户风漠漠，杂花绕径云冥冥。剥梨举火讶斗落，园鹤时作摩天鸣。酒酣为子歌慷慨，轩冕且付形骸外。车如鸡栖走蹗蹗，富贵何如取酣快。鲲鹏肯怯天池远，虾鳝只见蹄涔大。朝市于今嫌我真，旧山尚觉长镵在。王郎为我添浊醪，相逢能几尊前豪。读书徒自吝驹隙，涉世无乃纷牛毛。鸡鸣庭树宿鹭起，东方皛皛须臾高。
月岩
作者：黄佐
朝代：明

驱车冒灵雨，月岩访幽奇。引顾穹壤间，见此两郁仪。蟾兔耀白日，神工开翠崖。金波互盈朒，玉输中渺瀰。消长瞻世变，弦望通天时。广筵得明牧，脱幅忘尘羁。葭鸣虚籁起，杯深灵景移。因之发长啸，风生丛桂枝。
有所思一章十三句
作者：黄佐
朝代：明

有所思，思我母慈，身上锦袮裆，母身清宁寿以眉。
日夜要襋之，于今化为缁。
嗟我乃多携离，水流东海归何时，嗟我会面安可知。
晨鸡鸣，鸣不已。
东方明星光动地，照我驱驰走千里。
朝纪再和奉答二首
作者：黄佐
朝代：明

渺渺浮云遮远峰，曲肱聊憩小芙蓉。于今我岂非黄骑，自古谁真是赤松。柳径日听莺唤侣，苔矶时觅鹤行踪。雨馀有约君来否，苍玉林中看箨龙。尉佗城边花满田，粤洲台下酒如泉。一声白鸟不知处，万点青山都在前。此日有怀华岳老，何时同话羲皇年。醉来共坐云巢顶，笑指齐州空九烟。
朝纪再和奉答二首·其一
作者：黄佐
朝代：明

渺渺浮云遮远峰，曲肱聊憩小芙蓉。于今我岂非黄骑，自古谁真是赤松。柳径日听莺唤侣，苔矶时觅鹤行踪。雨馀有约君来否，苍玉林中看箨龙。
朝纪再和奉答二首·其二
作者：黄佐
朝代：明

尉佗城边花满田，粤洲台下酒如泉。一声白鸟不知处，万点青山都在前。此日有怀华岳老，何时同话羲皇年。醉来共坐云巢顶，笑指齐州空九烟。
李子逍遥楼寄怀次韵
作者：黄佐
朝代：明

飞楼漂渺俯江深，谁咏晨风向北林。度雪朔鸿空往迹，掠云皋鹤更遗音。燕台合市千金骨，汉署徒知十载心。骋望不愁春事远，满蹊桃李自成阴。
李番禺席上赋
作者：黄佐
朝代：明

兔丝依松柏，引蔓淩云天。文明席佳会，弹冠怀昔年。邵生圭组时，宁知在瓜田。陈力审所就，周任有遗言。弛张道所贵，辟彼望与弦。华筵有明牧，飞觚罗豆笾。坎坎鼓干舞，矫矫成飞鸾。醉来命驾起，斗柄随车还。浮云翳金枢，望舒閟复宣。曲肱谢鞶带，皎日当盈前。卷舒合龙蠖，庶以道自全。解忧适真性，杜康无乃贤。
李表弟绰送紫霞绡菊有感二首
作者：黄佐
朝代：明

遥遥太清家，灼灼开紫霞。万朵英琼瑶，不数萼绿华。昔侍明光宫，昭容美如花。户外小垂袖，六龙驻云车。归来阅秋霜，对尔何所嗟。璧月流素天，皎镜涵万里。澄澄交影中，见此娥仙子。霓衣曳明霞，微步绿云起。嫣然东篱下，黄金何足睨。莫问桃花源，烟津渺流水。
李表弟绰送紫霞绡菊有感二首·其一
作者：黄佐
朝代：明

遥遥太清家，灼灼开紫霞。万朵英琼瑶，不数萼绿华。昔侍明光宫，昭容美如花。户外小垂袖，六龙驻云车。归来阅秋霜，对尔何所嗟。
李表弟绰送紫霞绡菊有感二首·其二
作者：黄佐
朝代：明

璧月流素天，皎镜涵万里。澄澄交影中，见此娥仙子。霓衣曳明霞，微步绿云起。嫣然东篱下，黄金何足睨。莫问桃花源，烟津渺流水。
杪秋甚热偶成
作者：黄佐
朝代：明

蒹葭盈海蔚苍苍，谁见梧桐一叶黄。残月带星如散火，凯风吹露未成霜。宾鸿应候还遵渚，蔓草何知只过墙。一笑东篱正迢递，解缨惟爱濯沧浪。
松巢为颜录题
作者：黄佐
朝代：明

层冰硉矹风萧瑟，谈玄邂逅归根日。若木朝来结紫霞，扶光夜转成金液。济水逶迤环玉龙，翩然独立东蒙峰。丹丘黄石倘可遇，浩歌与尔巢云松。
林惟乔送糟鲥鱼
作者：黄佐
朝代：明

旅食吾曾侍禁垣，鲥鱼当夏足盘飧。十年梦隔山龙阙，腊月缄来海隺村。风味有馀惟曲蘖，馨香无减似兰荪。野怀却忆江门句，炒蚬犹堪奉至尊。
栖霞春游见怀次吴自湖韵
作者：黄佐
朝代：明

栖霞展瑶席，飞盖淩矞云。虹涧溯清濑，鹤台飘紫氛。风和鸟语合，日丽江烟分。自笑匪逋客，山庭休勒文。
桂之树行为李宫谕寿母赋
作者：黄佐
朝代：明

桂之树，千万年。蟠根广寒殿，度影沧浪天。黄金为堂璧玉轩，中有郁仪美婵娟。承日毂，辗星躔。朱萼翠叶不知其所际，直与若英扶木相延连。孟秋蟾兔当三五，光景婆娑满庭户。曲按鸾凰酌鹦鹉，任丘仙人寿其母。母家兄弟金蜩光，蓬水摇山映圭组。四座欢声撤彩霞，玉绳不动金波舞。令汝齐光寿千万，郁仪幽修月中语。抚三旌，享千庾，一任瀛河日东注。君不见，桂之树。
桂山
作者：黄佐
朝代：明

桂山何高高，高可肩岱宗。秀色洒百粤，玄象开万峰。恍如蹑孤凤，鸷鸟翩然从。又如乘云槎，星潢浩溶溶。风回玉琮琤，日射金玲珑。珠树遍岩穴，仙圣留灵踪。我欲辔羲和，佩结苍精龙。峨冠朝太清，献此青芙蓉。天长彩霞远，岁晚苍烟浓。长啸倚磐石，笙竽满杉松。
桂林元夕
作者：黄佐
朝代：明

何处笙歌入座闻，即看陆海在人群。星桥暗度重轮月，火树晴开五色云。湘水未逢天北使，漓江犹驻粤南军。江湖心事年年在，徙倚东风酒易醺。
桂林雨中望诸葛亭有感集杜句
作者：黄佐
朝代：明

云水长和岛屿青，江中风浪雨冥冥。霜凋碧树作锦树，色过棕亭入草亭。诸葛大名垂宇宙，元戎小队出郊坰。卧龙跃马俱黄土，极目秋天虚翠屏。
桂江秋怀借养斋方伯韵奉寄
作者：黄佐
朝代：明

桂江水高三尺强，秋来鸿雁相回翔。鸣桡捩柁亦何意，枫叶芦花俱可伤。苍梧望断粤云白，沧浪歌罢湘烟长。会须万里去寥廓，嗟尔罻罗空自张。
梁子席上赏葵
作者：黄佐
朝代：明

萧飒天南鬓，羁留冀北身。凭将向阳意，一为问花神。
梁彦国贺七十一寿次韵
作者：黄佐
朝代：明

榣山瀛海一愚臣，竹叶椒花百病身。年过古稀犹似健，运逢今圣已维新。悬弧日每随南至，恋阙心长望北辰。聊傍粤台开小隐，只从庄叟问灵椿。
梁思伯惠盆兰对酒有作学月露体
作者：黄佐
朝代：明

泛泛光风里，崇兰香满庭。玉芽滋湑露，金粟胜繁星。秀色依霞紫，芳根带雨青。呼儿开晚酌，对月敞云屏。
梁思伯招饮观大池浮磬石
作者：黄佐
朝代：明

炎城朝雨霁，曦灏气方永。吾庐邻大池，折旋类同井。凤阁贤主人，飞盖自邀请。巾车入镜林，雕垣一何整。花竹憺清幽，禽鱼逐光影。旷荡云天中，坐觉尘虑屏。班荆列琼筵，持觞玩华景。潜波出浮磬，奇峦光囧囧。飞跃其犹龙，岂伊徒硁硁。作霖升北阙，发迹起南岭。矫首怀文康，于今嘅人景。冠霞陟彤楼，乘飙汜兰艇。庭阶森玉立，儿孙劝醪茗。浩歌微醉中，逍遥独深省。
梁思伯送瑞香花二株赋此答之
作者：黄佐
朝代：明

晓坐前荣噏日华，扣门欣见瑞香花。即移双树依丹桂，何异三珠在绛霞。琼蕊遇寒添旖旎，翠蕤随照肯欹斜。蔫然笑对冰霜里，先得春阳向海涯。
梅花村前遇畲人荐酒
作者：黄佐
朝代：明

落落梅花村，前有烧畲客。殷勤芳树下，酌以缥玉白。杯盘出古窑，鸡豕自山泽。陶然巾车去，和风荡长陌。
梦中与人评严陵因赋
作者：黄佐
朝代：明

谁把云台较钓台，帝星犹让客星回。桐江今夜芦花月，曾与羊裘照影来。
梦中九日寄怀郑世穆作
作者：黄佐
朝代：明

九日清斋深忆君，往年曾共醉论文。箧中乌帽负黄菊，门外青山间白云。独鹤依依何意舞，宾鸿渺渺几时闻。黄金台上一翘首，神骏惟应空冀群。
梦中作
作者：黄佐
朝代：明

南斗钟人杰，中朝起帝臣。日明鸾凤署，风静大羊尘。道以无为大，功存不宰神。掖垣花万树，无语自成春。
梦中同仙子讽咏作
作者：黄佐
朝代：明

瑶圃毓三秀，广庭辉五云。自惭衰白质，同讽太玄文。浩荡烟霞侣，翩跹鸾鹤群。郁台霄汉上，恭礼玉晨君。
梦中朔风诗三章
作者：黄佐
朝代：明

朔风萧萧，庭绿葳蕤。百鸟拚飞，栖宿相随。君子亲民，安宅在兹。彼蠢不譓，扰敚何为。萧萧朔风，旖旖庭绿。百鸟飞拚，于焉栖宿。君子亲民，为邦建福。彼蠢有知，归于寿谷。朔风静矣，庭绿盛矣。百鸟和鸣，胥自庆矣。君子亲民，实邦之桢。彼蠢来归，云胡不宁。
梦中朔风诗三章
作者：黄佐
朝代：明
体裁：四言诗

朔风萧萧，庭绿葳蕤。百鸟拚飞，栖宿相随。君子亲民，安宅在兹。彼蠢不譓，扰敚何为。（一章）萧萧朔风，旖旖庭绿。百鸟飞拚，于焉栖宿。君子亲民，为邦建福。彼蠢有知，归于寿谷。（二章）朔风静矣，庭绿盛矣。百鸟和鸣，胥自庆矣。君子亲民，实邦之桢。彼蠢来归，云胡不宁。（三章）
梦中登故山作
作者：黄佐
朝代：明

清泉绿树抱山斜，万顷云天一亩家。尽日掩关来自去，白云蒸雨湿松花。
梦中见落梅作
作者：黄佐
朝代：明

汉宫词赋须黄金，长门久忆孤凤吟。美人半面倚修竹，含愁听我绿绮琴。琴心遥遥极寥廓，开轩忽见梅花落。谁能娇额更涂黄，澹扫蛾眉益倾国。低回飘泊悄无言，翠袖慰藉香犹温。长空不逐鸟飞没，交影自对参横昏。千林万壑尽琼玖，袅袅南枝拂南斗。飙车万里催冰轮，綮戟横斜满窗牖。江南处处覆白蘋，雪片入帘妆锦茵。垂杨抽丝织烟缕，网住白日成青春。青春白日天长好，人比梅花却难老。阿娇金屋亦何为，可惜轻尘栖弱草。
梦中题画
作者：黄佐
朝代：明

中原逐鹿几经秦，劳向桃源更问津。何似邵平生计好，种瓜赢得满园春。
梦作三朝祝寿诗
作者：黄佐
朝代：明

东风吹漏出宫迟，鹓鹭追趋祝圣时。九奏共闻周雅乐，三朝欣睹汉官仪。青旂日色明仙仗，紫殿天香满玉墀。鸣佩缓归金水畔，新莺初啭万年枝。
梦作渔樵歌
作者：黄佐
朝代：明

越王台上树满烟，粤王台下鱼满渊。樵斧劈却萝茑缠，渔网撒向江中天。渔问樵，负薪赪尔肩。樵问渔，得鱼腥尔船，不如登台同坐眠。划然长啸振碧落，满前花竹风翩翩。君不见骑鲸跋马向川陆，太白少陵何碌碌。酒兴平生未曾足，徒有诗歌盈卷轴。且烹小鲜炊朴樕，如渑之酒倾千斛。醉呼明月入花竹，嫦娥更奏霓裳曲。
梦后偶成
作者：黄佐
朝代：明

西风三径雨潇潇，又见晴烟满柳条。高枕更无轩冕梦，梦中犹自咏渔樵。
梦后闻梅花香甚走笔二首
作者：黄佐
朝代：明

江南春事到烟山，冷蕊疏枝渐可攀。帐底忽惊香满席，梦中真见玉为颜。啾啾翠羽翻珠缀，历历星榆挟佩环。玉宇霞窗相映晓，始知天上即人间。罗浮清梦正深期，东阁当年忆赋诗。枝上一阳回白雪，膝边三弄协朱丝。彤云有影承金殿，湛露无声下玉墀。移植若从升北极，暗香应绕万年枝。
梦后闻梅花香甚走笔二首·其一
作者：黄佐
朝代：明

江南春事到烟山，冷蕊疏枝渐可攀。帐底忽惊香满席，梦中真见玉为颜。啾啾翠羽翻珠缀，历历星榆挟佩环。玉宇霞窗相映晓，始知天上即人间。
梦后闻梅花香甚走笔二首·其二
作者：黄佐
朝代：明

罗浮清梦正深期，东阁当年忆赋诗。枝上一阳回白雪，膝边三弄协朱丝。彤云有影承金殿，湛露无声下玉墀。移植若从升北极，暗香应绕万年枝。
梦游仙与张德润琴士
作者：黄佐
朝代：明

天门洞开郁嵯峨，胎仙导节度绛河。麟车珊珊鸣凤珂，飙台万仞超太罗。东王西母相经过，琴心三叠调元和。梦回台斗光荡摩，彩云缥缈流空歌。
梦游仙吟
作者：黄佐
朝代：明

大罗天高高众天，梦乘凤车挥麟鞭。扪奎历轸入超忽，下视齐州空九烟。天真皇人见我笑，示我丹诠启玄窍。玄之又玄言莫传，玄以言传非道妙。拜领天诀葆天和，灵宝在体消群魔。斡旋杓斗酌元气，坐令厄劫归无何。郁轮驾我出东极，呼取星辰拥瑶舄。罡风耳畔吹素云，瑞叶琪花满层碧。
梦游洞庭作
作者：黄佐
朝代：明

瑶台今夕侍宸游，五色云中驾彩虬。银汉有章回紫极，碧天如幕护皇州。未央日转芙蓉殿，太液波涵翡翠楼。欲奏霓裳先按舞，凤笙吹彻洞庭秋。
梦游穆天子观作
作者：黄佐
朝代：明

穆满南征事已空，尚馀猿鹤噪天风。长松俯慨人间世，日夜涛声霄汉中。
梦游罗浮作
作者：黄佐
朝代：明

银殿瑶池尽列仙，良常西入耀真天。霞随葛令飘青玉，雨为麻姑洒白莲。符竹萧萧桃洞月，星松袅袅石楼烟。苍龙溪上山卿梦，又度清宁二百年。
梦游罗浮赋夜半见日
作者：黄佐
朝代：明

三更红日出沧涯，四百峰峦处处花。水漱竹崖全作雨，云封松崦半成霞。扶光晓吸真难老，尘世逢看却易斜。此景足稽天下士，葛洪何必问丹砂。
梧凤朝阳三章
作者：黄佐
朝代：明

维梧有凤，鸣于朝阳。言翔于天，其音锵锵。明哲君子，御此南疆。维皇眷之，晋锡孔昌。维梧有凤，朝阳其鸣。其音嗈嗈，言翔于京。明哲君子，戎功告成。逖此南夷，皇心则宁。梧桐萋萋，朝阳杲杲。凤鸣高冈，其音载好。明哲君子，身维保之。懿兹戎功，皇维焘之。
梧凤朝阳三章
作者：黄佐
朝代：明
体裁：四言诗

维梧有凤，鸣于朝阳。言翔于天，其音锵锵。明哲君子，御此南疆。维皇眷之，晋锡孔昌。（一章）维梧有凤，朝阳其鸣。其音嗈嗈，言翔于京。明哲君子，戎功告成。逖此南夷，皇心则宁。（二章）梧桐萋萋，朝阳杲杲。凤鸣高冈，其音载好。明哲君子，身维保之。懿兹戎功，皇维焘之。（三章）
横州伏波庙
作者：黄佐
朝代：明

高滩危石锁崔嵬，长夏风烟午未开。南海楼船从此去，中原冠冕至今来。武陵一曲风尘静，铜柱双标日月回。千载伏波祠宇在，汉朝何事有云台。
橘乐亭歌为萧内翰
作者：黄佐
朝代：明

亭于何所名橘乐，闻在潮阳山麓临水国。上有古木千章宿猿鹤，下有寒涛万顷走蛟鳄。主人谁欤乃是铁峰子，平生意气与我同洒落。银鱼金马弃如土，世间何物能羁缚。君家兄弟总能文，阶前兰玉香纷纷。闲来寻此橘中乐，疏帘清簟忘朝曛。竹晖入户翠如电，霞石映水赪为云。长安回望正如奕，文武衣冠安可闻。有时兰桡下烟渚，玄鹤飞来听人语。铿然黑白开两奁，荷叶芦花不知处。觥筹淩乱混笙箫，雕盘绮错堆江瑶。酒醒棋罢浩歌发，月堕空江生暮潮。可怜紫陌尘凝面，何事朱门候相见。冲泥冒雨走碌碌，那似尊前且枯战。我闻橘中乐，不减于商山。我怀商山皓，枉用凋朱颜。紫芝一曲振岩谷，汉廷车马来追攀。笑指云与鸟，出岫仍知还。丈夫舒卷要如此，所乐岂必长在山水间。
次唐加民大尹韵
作者：黄佐
朝代：明

烟花随处艳芳春，城里青山小避尘。出谷有莺求旧友，鸣皋惟鹤拟精神。年追卫武真难老，诗似唐人妙绝伦。明日星台传盛事，弧南光满粤江滨。
次方士表大尹韵
作者：黄佐
朝代：明

深深松竹护池台，春日柴门为子开。携鹤草堂惭大隐，僇狐沙县羡高材。香山九老追前会，南极诸星接上台。僻地更烦双舄到，小舟长送百壶来。
次日游焦山复和同游刘太守韵
作者：黄佐
朝代：明

玉屿淩空迥，金山入望斜。乾坤分砥柱，日月送浮槎。鹤冢空烟水，龙宫自雨花。丹枫明远浦，白鸟失晴沙。浩劫皆成幻，征途未有涯。所欣陪五马，来此听三车。
次潘少承寿七十一韵
作者：黄佐
朝代：明

玄览台前闻雅音，滋兰豪唱麟蒲深。玩梅谁谓越山雪，采菊自多疏传金。三径烟霞娱白首，九天日月悬丹心。何当一曲解民愠，浩浩南薰吹北林。
次韵梁应房园居四首
作者：黄佐
朝代：明

青林依坝隈，翠牖何东开。大泽龙犹卧，长安日自来。濯缨疏郁水，拄笏对朝台。啸傲浮云外，雄图安在哉。揽辔漳南静，弹冠蓟北遥。骅骝归别墅，鹓鹭梦清朝。野水疑天咫，秋花忆雪飘。衡门系舟楫，知尔待风潮。水上谁家月，山中几度薇。坐怜秋色半，吟待莫禽归。风定松声合，云深竹径微。相过吾所愿，疲病兴如飞。卜筑青门胜，云山紫逻通。萧条同杜甫，寂寞异扬雄。日月双飞鸟，乾坤一断蓬。玉衡如可协，将子共丝桐。
次韵梁应房园居四首·其一
作者：黄佐
朝代：明

青林依坝隈，翠牖何东开。大泽龙犹卧，长安日自来。濯缨疏郁水，拄笏对朝台。啸傲浮云外，雄图安在哉。
次韵梁应房园居四首·其三
作者：黄佐
朝代：明

水上谁家月，山中几度薇。坐怜秋色半，吟待莫禽归。风定松声合，云深竹径微。相过吾所愿，疲病兴如飞。
次韵梁应房园居四首·其二
作者：黄佐
朝代：明

揽辔漳南静，弹冠蓟北遥。骅骝归别墅，鹓鹭梦清朝。野水疑天咫，秋花忆雪飘。衡门系舟楫，知尔待风潮。
次韵梁应房园居四首·其四
作者：黄佐
朝代：明

卜筑青门胜，云山紫逻通。萧条同杜甫，寂寞异扬雄。日月双飞鸟，乾坤一断蓬。玉衡如可协，将子共丝桐。
次韵答周八崖宪长见怀
作者：黄佐
朝代：明

六月芙蓉开绛英，粤池遥带楚湘清。山中麋鹿堪吾友，地上麒麟羡尔行。玉殿翠云怀北极，石林红日卧前荣。瑶华忽慰音尘隔，南浦悠悠梦旆旌。
次韵答廖鸣吾见怀
作者：黄佐
朝代：明

北风吹女思悠悠，乘兴难移雪夜舟。建礼昔同鸳鹭序，裁诗今在凤凰楼。岸花樯燕催春色，洛水秦山入暮愁。多病可堪回首远，吏情吾已付沧洲。
正月二日得黎婿惟和书报除大行人喜甚口占俚语录似惟敬惟仁
作者：黄佐
朝代：明

去年屡得金台信，今日真闻王节行。兄弟夔龙应接武，山林巢许亦欢情。登楼每见青天近，览镜从教白发明。知尔北园多雨露，梦回春草满池生。
步崖
作者：黄佐
朝代：明

村落除蝥贼，农畴长稻苗。更逢江海客，细话圣明朝。魏阙彤云满，徐方绿水消。步崖看霁月，双袂自飘摇。
永州楼上春望
作者：黄佐
朝代：明

萧萧梧竹弄新晴，天畔登楼眼倍明。湘水碧连云梦渚，粤山青近永阳城。三春物色怜多病，万里驱驰笑此生。忽忆玉河垂柳径，紫宸朝罢听流莺。
江上寄山阴周给事
作者：黄佐
朝代：明

万里风烟接素秋，浴凫飞鹭晚悠悠。更为后会知何地，忆向山阴上小舟。
江村书舍为滇人魏德如赋
作者：黄佐
朝代：明

勋业看朝镜，诗书伴夜檠。下帷芳草色，闭户远潮声。飞跃形吾道，渔樵乐此生。鹍鹏终变化，滇国本南溟。
江淮大水有感
作者：黄佐
朝代：明

中兴启昌祚，大横兆庚庚。洚水儆尧心，匪眚惟休祯。眷彼江淮间，川潢浩纵横。初闻穿魏瓠，苞稂忾周□。渐不辨牛马，潋滟当檐楹。如嗃如振突，如沸仍如倾。如立亦如斗，倏如扬甲兵。如马脱鞿絷，驰逐车驞駍。又如庆山起，干霄屹峥嵘。拔如五丁力，虩如百里霆。天地久黯惨，日月韬光晶。浸淫鳀壑满，澹荡鹊岸平。西流控巴蜀，东汜迩蓬瀛。九派杳不分，三洲讵能名。鼋鼍傍户出，鹳鹄当阶鸣。夜阑象纬入，琐碎浮金琼。沙篆漭已涤，石崖洄乍呈。折苇不可杭，乘蹻安能征。龙负逐飙逝，鲛织蒸霞明。天吴起为舞，阳侯遁其形。冰夷倚浪睨，江妃捐佩迎。琴高杂鰋鲤，珠蟞乘蛷？。海童与渊客，招邀如弟兄。辏烟愿都市，构云望高坰。籁涛迅飞镝，镜光寒发硎。淩深候鼓楫，涉浅资浮罂。露宿伊可畏，风期谁复评。未睹纤萝动，欲随飞旆轻。裹足避霾曀，褰裳越？泞。触隒各趾折，集岸犹心惊。菜色遍原野，楮词达虞衡。逾时事渔钓，曷日躬岩耕。禹排岂可望，鲧堙空复情。此邦无息壤，祈灵费沉牲。精诚在黄屋，宵旰缘苍生。坤区自兹奠，坎德不复盈。三光播炎景，千门流颂声。洋洋适游鲋，渺渺潜长鲸。坐令南国纪，山川靡不宁。临流歌水调，为君叶韶英。
江淮大水有感
作者：黄佐
朝代：明
体裁：古风

中兴启昌祚，大横兆庚庚。洚水儆尧心，匪眚惟休祯。眷彼江淮间，川潢浩纵横。初闻穿魏瓠，苞稂忾周□。渐不辨牛马，潋滟当檐楹。如嗃如振突，如沸仍如倾。如立亦如斗，倏如扬甲兵。如马脱鞿絷，驰逐车驞駍。又如庆山起，干霄屹峥嵘。拔如五丁力，虩如百里霆。天地久黯惨，日月韬光晶。浸淫鳀壑满，澹荡鹊岸平。西流控巴蜀，东汜迩蓬瀛。九派杳不分，三洲讵能名。鼋鼍傍户出，鹳鹄当阶鸣。夜阑象纬入，琐碎浮金琼。沙篆漭已涤，石崖洄乍呈。折苇不可杭，乘蹻安能征。龙负逐飙逝，鲛织蒸霞明。天吴起为舞，阳侯遁其形。冰夷倚浪睨，江妃捐佩迎。琴高杂鰋鲤，珠蟞乘蛷�。海童与渊客，招邀如弟兄。辏烟愿都市，构云望高坰。籁涛迅飞镝，镜光寒发硎。淩深候鼓楫，涉浅资浮罂。露宿伊可畏，风期谁复评。未睹纤萝动，欲随飞旆轻。裹足避霾曀，褰裳越�泞。触隒各趾折，集岸犹心惊。菜色遍原野，楮词达虞衡。逾时事渔钓，曷日躬岩耕。禹排岂可望，鲧堙空复情。此邦无息壤，祈灵费沉牲。精诚在黄屋，宵旰缘苍生。坤区自兹奠，坎德不复盈。三光播炎景，千门流颂声。洋洋适游鲋，渺渺潜长鲸。坐令南国纪，山川靡不宁。临流歌水调，为君叶韶英。
江约之大尹谒粤洲先祠次韵
作者：黄佐
朝代：明

松柏冈头竹径深，先祠何幸一光临。白驹皎皎来虚谷，黄鸟嘤嘤送好音。皇极注残犹有墨，义田赒尽已无金。云鹏一去空留迹，日永天多思满襟。
汤文明惠并头葵花二株口占十绝
作者：黄佐
朝代：明

缥蒂同心葵十寻，日华浮动朵云深。江湖为尔怀霄汉，三月长安正绿阴。玉立亭亭见睟容，凤池相并集夔龙。丹心只在彤云里，休道蓬山几万重。薰风未报清和月，淑气齐开并蒂花。丹凤彩鸾天上路，一时飞动到山家。五夜彤庭绛节齐，火城如昼散乌栖。十年不到芙蓉阙，坐对双红听曙鸡。翠蕤红脸自相依，不似桃花触处飞。已共云霞分锦色，更烦雨露濯仙衣。春风秋月几离忧，谁似倾心结并头。织女机丝何处所，长年辛苦会牵牛。此花不省人间有，喜自文明宅上来。怪底潜龙惊起舞，夜来风雨动池台。覆雨翻云见汝难，晓来依旧立雕阑。举头并向长安日，谁识芳心一寸丹。炎风时节集芳筵，同干骈花忆赏莲。今日葵花更堪赏，暮春犹是艳阳天。独乐名园洛水滨，种葵长得殿馀春。如今柳絮方零落，遥想南山尚有人。
汤文明惠并头葵花二株口占十绝·其一
作者：黄佐
朝代：明

缥蒂同心葵十寻，日华浮动朵云深。江湖为尔怀霄汉，三月长安正绿阴。
汤文明惠并头葵花二株口占十绝·其七
作者：黄佐
朝代：明

此花不省人间有，喜自文明宅上来。怪底潜龙惊起舞，夜来风雨动池台。
汤文明惠并头葵花二株口占十绝·其三
作者：黄佐
朝代：明

薰风未报清和月，淑气齐开并蒂花。丹凤彩鸾天上路，一时飞动到山家。
汤文明惠并头葵花二株口占十绝·其九
作者：黄佐
朝代：明

炎风时节集芳筵，同干骈花忆赏莲。今日葵花更堪赏，暮春犹是艳阳天。
汤文明惠并头葵花二株口占十绝·其二
作者：黄佐
朝代：明

玉立亭亭见睟容，凤池相并集夔龙。丹心只在彤云里，休道蓬山几万重。
汤文明惠并头葵花二株口占十绝·其五
作者：黄佐
朝代：明

翠蕤红脸自相依，不似桃花触处飞。已共云霞分锦色，更烦雨露濯仙衣。
汤文明惠并头葵花二株口占十绝·其八
作者：黄佐
朝代：明

覆雨翻云见汝难，晓来依旧立雕阑。举头并向长安日，谁识芳心一寸丹。
汤文明惠并头葵花二株口占十绝·其六
作者：黄佐
朝代：明

春风秋月几离忧，谁似倾心结并头。织女机丝何处所，长年辛苦会牵牛。
汤文明惠并头葵花二株口占十绝·其十
作者：黄佐
朝代：明

独乐名园洛水滨，种葵长得殿馀春。如今柳絮方零落，遥想南山尚有人。
汤文明惠并头葵花二株口占十绝·其四
作者：黄佐
朝代：明

五夜彤庭绛节齐，火城如昼散乌栖。十年不到芙蓉阙，坐对双红听曙鸡。
沙河新阙
作者：黄佐
朝代：明

六龙飞动五云间，沙碛宫城迥莫攀。百丈丹梯依日月，四围朱户见河山。虬翻晓箭趋金殿，雉簇春星带玉班。闻道朝陵频露冕，共看花鸟未须还。
沙洲草堂四首为欧氏题
作者：黄佐
朝代：明

海上结庐花满洲，春回沙际绿幽幽。鸬鹚鸂鶒日来往，伴尔看花移小舟。风帘冰簟对烟汀，浦口潮回日射星。手种琅玕今长大，江村无数翠云屏。鲈鳜初肥风满林。海天寥廓绝拿音。一声老鹤掠舟去，月出沙明蒲稗深。朔风潇潇沙欲飞，翠凫黄犊寒相依。古梅一夕倚檐发，吾爱吾庐春已归。
沙洲草堂四首为欧氏题·其一
作者：黄佐
朝代：明

海上结庐花满洲，春回沙际绿幽幽。鸬鹚鸂鶒日来往，伴尔看花移小舟。
沙洲草堂四首为欧氏题·其三
作者：黄佐
朝代：明

鲈鳜初肥风满林。海天寥廓绝拿音。一声老鹤掠舟去，月出沙明蒲稗深。
沙洲草堂四首为欧氏题·其二
作者：黄佐
朝代：明

风帘冰簟对烟汀，浦口潮回日射星。手种琅玕今长大，江村无数翠云屏。
沙洲草堂四首为欧氏题·其四
作者：黄佐
朝代：明

朔风潇潇沙欲飞，翠凫黄犊寒相依。古梅一夕倚檐发，吾爱吾庐春已归。
河西午憩
作者：黄佐
朝代：明

水驿远郊圻，居然尘事稀。酒帘明柳市，渔网集苔矶。隐几白日静，开帘黄鸟飞。行边有林壑，未觉素心违。
泰泉山中二首
作者：黄佐
朝代：明

清晓迟来客，采芳从岵间。织鸟忽飞动，苍松澹然间。回顾丘中云，为我封柴关。风吹唐棣花，灼灼翩哉翻。惄焉抱饥渴，默坐愁烟山。流水出深涧，和风送啼鸟。邂逅问樵客，薇蕨今多少。行歌去不顾，倏在烟萝表。鴳鹏各有适，耳目暂无扰。缅怀区中人，营营自昏晓。
泰泉山中二首·其一
作者：黄佐
朝代：明

清晓迟来客，采芳从岵间。织鸟忽飞动，苍松澹然间。回顾丘中云，为我封柴关。风吹唐棣花，灼灼翩哉翻。惄焉抱饥渴，默坐愁烟山。
泰泉山中二首·其二
作者：黄佐
朝代：明

流水出深涧，和风送啼鸟。邂逅问樵客，薇蕨今多少。行歌去不顾，倏在烟萝表。鴳鹏各有适，耳目暂无扰。缅怀区中人，营营自昏晓。
泰泉山中赠伦王二子
作者：黄佐
朝代：明

金涧绕青林，瑶空出翠岑。烟霞供永啸，松竹入长吟。春度莺犹在，杯香客每深。随时共幽赏，吾未倦登临。
泰泉纪游次京兆陈公韵
作者：黄佐
朝代：明

飞盖龙丘阳，投辖鹤台阴。泰泉閟真源，乘秋可高寻。烟萝开野酌，寒翠生衣襟。采蒲历窈窕，怀菊经崎嵚。安期与崔公，千载同素心。云螭一以驾，碧山苔藓深。松风如有情，飋飋瑶华音。因之抚元化，庶以求吾忱。于穆谅在兹，鱼鸟自飞沉。晤言得真筌，万象居然森。白驹倏难絷，伫望空遥岑。
洮水
作者：黄佐
朝代：明

驱车至洮阳，山川互盘纡。淮南征战后，衣冠满如墟。好鸟鸣青林，交交如自娱。问女游何所，戢翼方踟蹰。湘沅自南北，人生无定居。桑土阴以雨，何由能拮据。随阳愧鸿雁，逐美怜駏驉。托身苟得所，不乐将焉如。
洮阳野次
作者：黄佐
朝代：明

画船箫鼓拥青衿，岂有当年木铎音。故国烟花那在眼，长途风雨若为心。三湘秀色来天地，五岭华风自古今。耿耿有怀成野宿，梦魂虚绕泰山岑。
洸口寄伦子彦式
作者：黄佐
朝代：明

魁冈南望隔湘烟，闻道征帆别后悬。楚粤山川空寄梦，江湖风雨正连天。明光起草逢今日，京洛看花忆去年。岐路祇今随使节，可堪心折五云边。
济宁馆与孟太仆同年共酌
作者：黄佐
朝代：明

清济风涛静，坚冰日夕深。燕台千里梦，鲁道百年心。竹叶浮螺斝，梅花落凤琴。玄冬堪纵酒，白首得知音。
浣俗轩五首为孙德谦
作者：黄佐
朝代：明

冥鸿避矰缴，威凤栖琅玕。呼汹埃壒中，谁能回羽翰。浮荣逐不舍，乃见掇危患。嗟古贤智人，天游恒闭关。闭关求我志，出即事廊庙。文案虽纠缠，音徽自高妙。玄珠翳绀渊，晶荧有馀耀。朝市藏大隐，振缨可同调。同调子鸣鹤，异臭谁断金。皎皎嘉石阳，肃肃棘树阴。循除听流水，钩帘见鸣禽。啸傲层轩内，聊用洗我心。洗心实稽古，攫名非俟命。利本竞锥刀，色乃让千乘。义欲在丹书，圣狂有明镜。懿维皭不滓，芙蕖秉贞性。贞性本自敦，乃为薄俗移。驱车出门去，扰扰多尘缁。濯足蓬瀛流，晞发扶木枝。俗累自兹浣，天衢以为期。
浣俗轩五首为孙德谦·其一
作者：黄佐
朝代：明

冥鸿避矰缴，威凤栖琅玕。呼汹埃壒中，谁能回羽翰。浮荣逐不舍，乃见掇危患。嗟古贤智人，天游恒闭关。
浣俗轩五首为孙德谦·其三
作者：黄佐
朝代：明

同调子鸣鹤，异臭谁断金。皎皎嘉石阳，肃肃棘树阴。循除听流水，钩帘见鸣禽。啸傲层轩内，聊用洗我心。
浣俗轩五首为孙德谦·其二
作者：黄佐
朝代：明

闭关求我志，出即事廊庙。文案虽纠缠，音徽自高妙。玄珠翳绀渊，晶荧有馀耀。朝市藏大隐，振缨可同调。
浣俗轩五首为孙德谦·其五
作者：黄佐
朝代：明

贞性本自敦，乃为薄俗移。驱车出门去，扰扰多尘缁。濯足蓬瀛流，晞发扶木枝。俗累自兹浣，天衢以为期。
浣俗轩五首为孙德谦·其四
作者：黄佐
朝代：明

洗心实稽古，攫名非俟命。利本竞锥刀，色乃让千乘。义欲在丹书，圣狂有明镜。懿维皭不滓，芙蕖秉贞性。
海珠别方塘汪宪副
作者：黄佐
朝代：明

海珠山下寒潮生，击鼓放船君欲行。酾酒千巡谷鸟啭，粤城十月江花明。碧鸡金马在何处，游子孤臣俱有情。此去登临不同赏，倚楼诗句向谁成。
淡交行
作者：黄佐
朝代：明

琼楼十二中天起，弱柳崇桃斗青紫。鱼钥初开鹤盖来，平头奴子皆珠履。主人爱客名讴出，象琯鹍弦满人耳。臛蠵脍鲤腾羽觞，文笙黼帐春风里。当筵意气何所如，以漆投胶差可拟。舞罢阳阿花作阵，歌残《子夜》霞成绮。岂知戈戟在谈笑，回看堂上生荆杞。雨云翻覆噫吁嚱，前有张陈后苏史。君不见君子之交淡如水。
清明自太霞洞过草堂
作者：黄佐
朝代：明

阆风县圃与篷壶，物色分留与老夫。休怪儿童延俗客，敢论松菊久荒芜。虚沾焦举为寒食，细学何颙免兴孤。高阁卷帘图画里，远分山岳散江湖。
渔父词
作者：黄佐
朝代：明

迟日桃花浦上，轻风杨柳矶边。鼓枻一声欸乃，中流遥见湘烟。
游南华同章朴庵提学作
作者：黄佐
朝代：明

维舟访宝林，策蹇登翠微。晴坡无鸟声，云霞随客衣。寒威起层碧，枫叶随意飞。山僧见行尘，竹房开半扉。南能本无物，金碧何荣辉。风幡忽高下，泠然启尘机。云舂杂疏磬，岚影青四围。眷兹川原幽，冥心澹忘归。逃禅非我事，且与丘樊违。振缨一鸣辔，皓月生苔矶。
游南华次章朴庵韵漫作禅语
作者：黄佐
朝代：明

南能无伎俩，妙境还谁履。拈花裂虚空，莫问如何是。
游李将军梅园呈同游张廖童三子
作者：黄佐
朝代：明

丹云出秋郭，萧晨恣游冶。凉飙动天末，紫翠满平野。驾言税梅园，水竹自幽雅。方舟散鹥鹭，通川入桐槚。兴乘虚籁发，目送惊湍泻。云飞答流讽，川咏避挥斝。盘纡极展眺，尘悰倏潇洒。微茫高屿外，隐映暮霞赭。营欢恨晷速，顾景不能舍。今日乃何日，胜引得陶写。达士谢溟涬，浮荣譬风灺。文案苦缠纠，况复役车马。缅怀区中人，亮志良已寡。
游泰泉席上与陈京兆天游邓宪副沃泉分韵得文字
作者：黄佐
朝代：明

一尊何处可论文，买得青山近白云。野色不随秋气改，松涛长共涧声闻。剪茅渐作花三径，种稻频来鹤数群。吟眺不知仙客去，满林萝月白纷纷。
游海珠寺二首
作者：黄佐
朝代：明

上上凭虚亭，东风南浦生。入窗洞吟目，两岸蜚啸声。天空白浪迥，日近青霞明。放怀莺燕外，一壶宜醉倾。步屧响金鳌，江灵讶太豪。四围云境界，万顷烟波涛。雁外日光阔，鸥边天宇高。蛟龙助诗兴，翻雨上蘅皋。